
			Ensimmäinen luku

			1

			Maria Burgundilaisen muotokuva oli edustavalla paikalla Tammenmäen kartanon hallissa. Joka aamu laskeutuessani alakertaan kohtasin ensimmäiseksi Marian katseen. Kaikkina näinä vuosina, jotka olin ollut Tammenmäessä, en ollut päässyt irti siitä tunteesta että Marian kasvoilla oli vahingoniloinen ilme. Se oli näkynyt hänen pyöreissä aistillisissa huulissaan, jotka minun mielestäni olivat aina taipuneet nautinnolliseen hymyyn. Marian nenä oli suora, silmät suuret ja siniset ja iho hohtavan vaalea.

			Eläessään 1400-luvun lopulla oli Burgundin prinsessa Maria herättänyt varmaankin suurta ihastusta niin kotimaassaan kuin koko Euroopassa. Hänen vartalonsa oli kaunis, vyötärö oli hoikka ja povi korkea. Saatoin aivan nähdä edessäni, miten Burgundin hovissa vierailleet aatelisherrat olivat katselleet hurmaantuneina Kaarle Rohkean tytärtä. Maria Burgundilainen oli ollut intohimoinen ratsastaja, ja reipas urheilu raikkaassa ulkoilmassa oli tehnyt hänen vartalostaan notkean. Hänen sirot, nopeat liikkeensä ja lanteittensä kevyt keinahdus olivat aikonaan saaneet monen miehen sydämen syttymään.

			Katselin muotokuvaa ja kuvittelin miten Maria oli kerran kulkenut Burgundin hovissa. Hänen paksusta silkkikankaasta valmistetun pukunsa helmat olivat keinahdelleet hänen askeltensa tahdissa samoin kuin korkeasta tötterömallisesta hennin-päähineestä olkapäille ja selkään ulottuva ohut harsokin. Tumman tukkansa Maria oli kätkenyt päähineensä alle, mutta henninin leveä samettireunus oli ulottunut hänen olkapäilleen asti.

			Marian puvun kaula-aukko oli maalauksessa neliskulmainen ja hyvin avoin. Ajattelin miten Burgundin hovin herrojen katseet olivat joskus lähes viisisataa vuotta sitten hakeutuneet kohti Marian paljasta kaulaa ja pyöreätä povea, jota puku peitti vain niin paljon kuin säädyllisyys vaati.

			Maria oli tietenkin käyttäytynyt aivan kuin ei olisi huomannutkaan hovin aatelisherrojen kuumia katseita. Lempeä ilme tekopyhillä kasvoillaan hän oli tietysti astellut isänsä palatsissa ja nauttinut niistä kuumista tunteista, jotka hänen onnistui herättää ympäristössään. Mutta sisimmässään hän oli varmaankin hymyillyt tuota samaa itsetietoista ja ironista hymyä, jonka minä aina olin näkevinäni hänen kasvoillaan kulkiessani Tammenmäen kartanon portaita. Hän oli kerran ollut ensimmäinen nainen Burgundin hovissa, ja puoli vuosituhatta myöhemmin hänen onnistui jälleen näytellä samaa osaa. Siksi loisti hänen pyöreiltä lapsenomaisilta kasvoiltaan ivallinen ja voitostaan nauttivan naisen hymy.

			Maria arvosteli minun askeleitani kaiken päivää korkealta paikaltaan kartanon hallin seinältä. Minä olin tietenkin kömpelö ja mitätön häneen verrattuna, minä en osannut liikkua yhtä kevyesti kuin hän enkä pystynyt sekoittamaan ympärilläni olevien miesten päätä. Minä oli kuin harmaavarpunen loistavan fasaanin rinnalla, ja varmastikin tieto tästä ilahdutti Mariaa. Minä en osannut keinuttaa lanteitani yhtä houkuttelevasti kuin hän, vaan kuljin nopein askelin pitkissä housuissani. Korkeakauluksinen poolopusero peitti minulta myös kaiken sen, minkä Maria Burgundilainen oli aikoinaan jättänyt röyhkeästi näkyville.

			Tietenkään Maria ei pitänytkään minua kauniina, se oli selvää. Kulkiessani hallissa saatoin tuntea niskassani hänen ivallisen katseensa, kun hän seurasi liikkeitäni. Joskus kiusaannuin niin Marian arvostelusta että hiivin hänen ohitseen yläkertaan ja pysähdyin tarkastelemaan omaa kuvaani makuuhuoneen suuresta peilistä,

			Minkähän takia Tammenmäen komea isäntä Klaus Ek oli halunnut minut puolisokseen, olin ajatellut. Minähän en ollut mitään erikoista ja Klaus puolestaan olisi voinut taluttaa vihille melkein naisen kuin naisen. Vartalossani ei tosin ollut mitään huomauttamista, olin pitkä ja hoikka, mutta omasta mielestäni olin kuitenkin perin arkipäiväisen näköinen. Minun hiukseni eivät olleet pikimustat tai kullankeltaiset, vaan epäromanttisesti vaaleanruskeat. Lisäksi ne eivät olleet kiharat, vaan jäykät ja taipumattomat, niin että minun oli romanttisten pitkien kutrien asemesta tyydyttävä lyhyeen polkkatukkaan. Kauneinta minussa olivat suuret silmäni, mutta nekään eivät olleet tummat ja salaperäiset, vaan vihertävänharmaat. Minulla ei myöskään ollut klassisia kasvonpiirteitä, vaan nenäni pyrki terhakasti ylöspäin ja kaiken lisäksi ilmestyi sen päälle keväisin kiusallisia pisamia.

			Kysyessäni kerran Klaulta, miksi hän oikeastaan oli valinnut juuri minut puolisokseen Klaus katseli minua ensin vähän aikaa hämmästyneenä ja otti sitten kasvoni käsiensä väliin.

			»Sinä olet viehättävin pieni nainen, jonka minä olen koskaan tavannut», Klaus oli vastannut ja suudellut kasvojani. »Minä rakastan sinun silmiäsi, joihin tuntuu kätkeytyvän koko naissukupuolen salaperäisyys, ja sinun suutasi, joka on aina valmis taipumaan hymyyn. Sinunlaisesi naisen kanssa on miehen helppo elää, ei tarvitse olla koko ajan varautunut suuriin ristiriitoihin ja ikävyyksiin.»

			Siinä se oli. Minun kanssani oli hyvä elää, mutta minä en ollut millään tavoin jännittävä ja erikoinen. Minä en aiheuttanut kiusallisia yllätyksiä, mutta en myöskään pyrkinyt herättämään suurta intohimoa. Tuollaisina päivänä hiivin entistäkin onnettomampana Maria Burgundilaisen kuvan ohi ja olin kaiken aikaa tuntevinani selässäni tuon vuosisatojen takaisen pilkallisen katseen. Hän ei aikoinaan ollut kylläkään tarjonnut miehelleen viihtyisää yhdessäoloa, mutta oli sen sijaan pystynyt sytyttämään tässä intohimon liekin.

			Minä vihasin Maria Burgundilaista tuon hänen katseensa takia ja toivoin hartaasti ettei hänen kuvaansa olisi koskaan ripustettu Tammenmäen kartanon seinälle. Alkuaikoina minusta oli tuntunut että Maria pystyisi hyvinkin pilaamaan minun koko elämäni ja avioliittoni. Mutta sitten olin vähitellen tottunut häneen. Opin kulkemaan suuren hallin poikki vilkaisemattakaan Mariaan, ja vaikka tiesinkin tämän katselevan minua korkealta paikaltaan en kiinnittänyt häneen lainkaan huomiota.

			Tietenkin olisin voinut pyytää Klauta ottamaan Marian kuvan pois seinältä ja viemään sen ullakolle, missä sitä ei kukaan voisi nähdä. Mutta syynä oli se, etten halunnut myöntää miehelleni miten suuresti vihasin Maria Burgundilaista. Klaus olisi kenties ihmetellyt ja luultavasti paheksunutkin sitä ettei minun vihani Mariaa kohtaan ollut sammunut senkään jälkeen kun minusta oli tullut Tammenmäen kartanon emäntä. Kenties Klaus olisi myös ajatellut, että minä tuntiessani vastenmielisyyttä Maria Burgundilaista kohtaan edelleenkin muistelin Jánosta, jonka Maria oli kerran viekoitellut minulta. Klaus ei ehkä olisi ymmärtänyt että minun vihani Mariaa kohtaan johtui meidän kahden välisestä taistelusta ja siitä avoimesta halveksunnasta, jota Maria mielestäni osoitti minua kohtaan joka päivä.

			Maria Burgundilaisen kuvan joutuminen Tammenmäen kartanon seinälle oli oikeastaan silkka vahinko. Maalaus oli lojunut parisen vuotta minun tavaroitteni joukossa isäni luona, ja kun olin mennyt naimisiin Klaun kanssa se oli erehdyksessä tullut mukaan Tammenmäkeen. Klaus itse oli löytänyt sen ja haluten ilahduttaa minua tilannut haalistuneiden samettikehysten paikalle kullatut käsin veistetyt puukehykset. Sitten hän oli omakätisesti ripustanut Marian kuvan näkyvälle paikalle Tammenmäen kartanon hallin seinälle.

			En halunnut loukata Klauta ottamalla taulun pois ja vielä vähemmän olisin kehdannut myöntää miehelleni miten suuresti minä vihasin Mariaa. Niinpä taulu sai jäädä paikoilleen ja minusta tuntui kuin Maria olisi uusien hienojen kultakehystensä välistä katsellut minua entistäkin ivallisemmin. Hän oli voittaja, sen huomasin joka päivä hänen ilmeestään, ja minun oli kaikesta päättäen siedettävä hänen läsnäoloaan koko lopun ikääni.

			2

			Tammenmäen kartanoa ympäröi suuri puisto, jossa kasvoi ikivanhoja tammia, leveäoksaisia vaahteroita, lehmuksia ja monia muita jalopuita. Siitä päivästä lähtien jolloin olin ensimmäisen kerran nähnyt Tammenmäen kartanon olin rakastanut sitä. Se oli salaperäinen ja jännittävä, sen vanhat puut olivat nähneet sukupolvien vaihtuvan, ja joskus leikittelin mielessäni ajatuksella mitä kaikkea ne olisivatkaan osanneet kertoa minulle.

			Kesäisin oli Klaulla ja minulla tapana juoda päiväkahvia ulkona puistossa suuren tammen alla. Talvella, kun tuuli vinkui talon nurkissa ja lunta tuiskutti ikkunoihin, ajattelin usein haikeana näitä hetkiä kesäisen vihreässä puistossa. Kahvipaikaltamme saatoin nähdä Tammenmäen kartanon valkoisen päärakennuksen vilkkuvan puitten lomasta. Klaun käydessä läpi päivän postia ja lukiessa sanomalehtiään minä katselin sitä usein unelmoiden. Se oli pitkä valkoinen rakennus, jonka sisäänkäynnin molemmin puolin oli rivi hoikkia pilareita. Kartano oli ollut kolmattasataa vuotta Ekin suvun hallussa ja nykyinen päärakennus oli melkein kaksisataa vuotta vanha, mutta se oli hellästi ja hyvin huolellisesti hoidettu, eikä sen ikää ainoakaan rapistunut paikka paljastanut.

			Kun ensimmäisen kerran olin 14-vuotiaana tyttönä nähnyt Tammenmäen kartanon, olin ollut aivan mykkänä ihastuksesta. Isäni, jolla oli suuri huonekaluliike, oli pyytänyt minua viemään muutamia huonekalujen kangasmalleja Tammenmäen isännälle, joka oli ilmoittanut haluavansa päällystää kartanonsa kuluneet perintöhuonekalut.

			Meidän kesähuvilamme oli ollut lähellä Tammenmäkeä ja minä olin lähtenyt huolettomasti matkaan polkupyörällä. Vasta kun olin saapunut Tammenmäen kartanon puistoon olin tullut ajatelleeksi, että minun asuni ei kenties sopinut näin hienoon kartanoon. Minulla oli ollut jalassani likaiset tennistossut ja paljaat sääreni olivat naarmuilla paljosta metsässä juoksemisesta. Pumpulileninkini toinen hiha oli repeytynyt ja minä häpesin asuani seisoessani hienoimman talon hallissa minkä olin koskaan elämässäni nähnyt.

			Odottaessani kartanon isännän tuloa en kuitenkaan malttanut olla uteliaasti kurkistamatta avoimesta ovesta suureen saliin. Ihastuksen huudahdus pääsi huuliltani. Mihinkään tällaiseen en sentään ollut osannut varautua. Sali oli valtavan suuri, toistakymmentä metriä pitkä, ja katosta roikkui kolme mahtavaa kristallikruunua. Seinillä oli kartanon edellisten omistajien muotokuvia kultaisissa kehyksissään.

			Saatoin kuvitella miten nuo leveisiin hameisiin puetut kauniit naiset olivat joskus tanssineet juhlien aikana Tammenmäen salissa. Minun romanttiseen nuoren tytön mieleeni Tammenmäen suuri sali teki unohtumattoman vaikutuksen. Paloin halusta hiipiä sisään, tarkastella muotokuvia lähempää ja katsella vanhoja perintöhuonekaluja tarkemmin.

			Mutta olin aivan liian ujo siihen, ja toisaalta en repeytyneessä pumpulipuvussani ja vanhoissa tennistossuissani kehdannut ajattellakaan astuvani Tammenmäen saliin.

			Niinpä kuullessani askeleita portaikosta vetäydyin kiireesti takaisin halliin ja seisoin ovensuussa odottamassa kun kartanon isäntä saapui. Olin kuvitellut ilman muuta mielessäni, että Tammenmäen omistaja olisi vanha herra, ja siksi yllätyin, kun Klaus Ek seisoi edessäni. Tämä oli nuori mies, vasta 24-vuotias, hänen tukkansa oli tummanruskea ja silmänsä siniset. Muutoinkaan ei Klaus vaikuttanut vanhan kartanon patruunalta, sillä hyvin istuvissa ratsastushousuissaan, pitkissä saappaissaan ja avokaulaisessa paidassaan oli hän kuin tuulahdus tilansa metsistä, missä hän nähtävästi oli juuri ollut ratsastamassa.

			Klaus Ekin tervehtiessä minua häkellyin yhä enemmän. Tunsin olevani kuin Tuhkimo, joka oli eksynyt satumaailmaan. Klaus ei ollut huomaavinaankaan asuani, vaan kiitti minua kohteliaasti kangasmalleista ja lupasi ottaa yhteyttä myöhemmin isääni.

			Vuosien kuluttua, sitten kun minä olin mennyt naimisiin Klaun kanssa, kerroin hänelle miten hartaasti olin tuolloin toivonut, että hän olisi pyytänyt minut sisään ja näyttänyt minulle kartanonsa. Klaus oli katsonut minuun silloin hämmästyneenä ja ihmetellyt miksi en ollut pyytänyt saada nähdä kartanoa mikäli se jo silloin oli kiinnostanut minua.

			Seuraavana vuonna isäni oli myynyt meidän kesähuvilamme ja Tammenmäen kartano oli, niin kuin silloin olin kuvitellut, jäänyt menneisyyteen minun elämässäni. Mutta yhä saatoin yllättää itseni unelmoimasta vanhasta romanttisesta kartanosta joka oli suuren puiston keskellä. Työskennellessäni isäni huonekaluliikkeessä mietin joskus mielessäni miltä olisi tuntunut saada kulkea Tammenmäen kaikissa huoneissa. Kartanossa oli varmaankin paljon jännittäviä huoneita, joissa olevat esineet liittyivät Tammenmäen historiaan ja entisiin omistajiin.

			Eräänä kesäpäivänä Klaun ja minun istuessa jälleen lempipaikallamme kartanon puistossa suuren tammen alla juomassa päiväkahvia nosti Klaus äkkiä katseensa sanomalehdestä, jota hän parhaillaan oli lukenut. Hän katsoi minua pitkään ja hänen suurissa sinisissä silmissään oli epäröivä ilme niin kuin aina silloin kun hän ei tiennyt mitä sanoa loukkaamatta minua. Hetken hän näytti epäröivän, mutta työnsi sitten sanomalehden syrjään.

			»Oletko kuullut mitään viime aikoina Jánoksesta?» Klaus kysyi lopulta.

			Puistin päätäni ja minusta tuntui kuin minulla olisi kylmä lämpimästä kesäpäivästä huolimatta. Klaus tiesi jotain, mitä hänen oli vaikeata sanoa minulle.

			»Onko Jánokselle tapahtunut jotain?»

			Klaus oli hetken aikaa hiljaa.

			»Hän on jäänyt New Yorkissa auton alle.»

			Klaun silmät seurasivat tarkkaan minun ilmeitäni.

			»Onko János loukkaantunut vaikeasti?» kysyin, vaikka jo arvasinkin vastauksen.

			»Hän on kuollut», Klaus vastasi.

			Nyökkäsin ja jatkoin kahvin juomista. Otin pikkuleivän vadilta ja haukkasin siitä palan. Se oli hiukan liian tumma, uuni oli nähtävästi ollut liian kuuma.

			János oli kuollut. Ihmettelin omaa rauhallisuuttani ja kaikkia niitä pikkuasioita, joita ajattelin. Klaus hipaisi minua varovasti kädellään ikään kuin osoittaakseeen myötätuntoaan, mutta ei sanonut mitään.

			»Meidän on kai lähetettävä kukkia Jánoksen rouvalle», sanoin ja otin vadilta toisen pikkuleivän.

			Klaus nyökkäsi ja näytti ikään kuin helpottuneelta. Kenties hän oli pelännyt miten minä suhtautuisin Jánoksen kuolemaan.

			»Minä menen tilaamaan kukat heti», hän sanoi ja nousi paikaltaan.

			Katselin Klauta kun hän kulki varmoin joustavin askelin kohti päärakennusta. Klaun koko kävelytyyli kuvasti hänen luonnettaan. Klaus oli sekä ihmisenä että ennen kaikkea aviomiehenä yhtä luotettava ja turvallinen kuin hänen askeleensakin. Hänen kanssaan oli helppo elää ja hän pystyi elämäntoverina tarjoamaan minulle sitä tukea ja rakkautta mitä odotinkin avioliitolta.

			Klaun hävittyä näköpiiristä nousin minäkin ja kävelin puiston toiseen päähän. Kaikki pikkuasiat tuntuivat kiinnittävän huomiotani. Nurmikenttä olisi pian leikattava, ja silmääni pisti myös, että kapealta hiekkakäytävältä olivat rikkaruohot jääneet nyppimättä. Minun olisi sanottava siitä puutarhurille kun näkisin hänet.

			Ehdittyäni puiston toiseen päähän istuuduin vanhalle penkille. Koetin sitä kädelläni ja mietin olisikohan sen paikalle hankittava uusi penkki. Mutta tämä penkki miellytti minua itseäni. Sillä oli mukava istua ja toiseksi saattaisi uusi penkki vaikuttaa kovin persoonattomalta.

			János oli kuollut, ajattelin mielessäni. Minusta tuntui melkein mahdottomalta uskoa sitä todeksi. Kuinka János, joka oli ollut niin täynnä elämäniloa ja joka oli odottanut niin paljon elämältä, oli voinut kuolla. Suljin silmäni ja saatoin selvästi nähdä Jánoksen edessäni. Kun hän tuli minua vastaan kadulla Innsbruckissa tuntui hänen riemunsa täyttävän koko kadun ja tervehtiessään hän levitti huolettomasti kätensä välittämättä ohikulkijoista.

			Ja nyt oli János kuollut, jäänyt auton alle. Tuollainen äkkikuolema kylläkin tavallaan sopi Jánokselle, mietin edelleen. Minä en olisi voinut kuvitella häntä kärsimässä ja odottamassa hidasta loppua. Se jotenkin ei olisi sopinut Jánoksen luonteeseen ja elämäntyyliin. Jos hänen kerran oli kuoltava, täytyi sen tapahtua juuri tällä tavalla, äkkiä ja odottamatta.

			Ja kuitenkin minun oli vaikeata ymmärtää, että János nyt oli poissa. Minusta tuntui kuin hänen temperamenttinsa olisi täytynyt riittää vielä vuosiksi eteenpäin.

			Muistin vielä aivan elävästi miten olin nähnyt Jánoksen ensimmäisen kerran. Muutama vuosi toisen maailmansodan päättymisen jälkeen olin lähtenyt ulkomaille tutustuakseni isäni huonekaluliikettä varten suurten eurooppalaisten museoiden ja antiikkiliikkeiden huonekalutyyppeihin. Isäni oli ryhtynyt suunnittelemaan antiikkihuonekalujen osastoa liikkeeseensä ja toivoi minun ottavan tämän osaston haltuuni. Joskus epäilin kylläkin ettei isäni ajatellut niinkään paljon antiikkihuonekaluja kuin sitä, että hän toivoi minun lähtevän ulkomaille näkemään maailmaa. Hän luultavasti pelkäsi kiinnittäneensä minut liian nuorena liikkeeseensä ja oli sen takia ryhtynyt suunnittelemaan tätä matkaa.

			Tunnollisesti minä kiersin isäni laatiman suunnitelman mukaan Euroopan museoita ja suuria huonekaluliikkeitä, piirsin luonnosvihkooni tuoleja, pöytiä ja kaappeja, jotka erikoisesti miellyttivät minua, otin valokuvia ja neuvottelin museoiden ja liikkeiden johtajien kanssa.

			Pääsy Euroopan suuriin keskuksiin pitkien sotavuosien jälkeen, jolloin ulkomaille matkustaminen oli ollut mahdotonta, oli tietenkin minulle suuri elämys. Toisaalta olin kuitenkin liian velvollisuudentuntoinen halutakseni hiukkaakaan poiketa isäni laatimasta matkaohjelmasta. Matkustaessani Wienistä Innsbruckiin tutustuin siellä unkarilaiseen János Herczegiin, joka hetkessä muutti minun siihenastisen elämäni täydellisesti.

			Olin Innsbruckissa tutkinut Volkskunstmuseumin huonekaluja jo useamman päivän ajan, kun museon johtaja ehdotti, että koettaisin päästä lähistöllä olevaan Tratzbergin linnaan. Siellä oli hänen käsityksensä mukaan sellaisia huonekaluja, jotka varmaankin kiinnostaisivat minua. Linna oli tosin yksityisessä omistuksessa, sen omisti kreivi Enzenberg, mutta ystävällinen museonjohtaja kertoi tietävänsä erään Innsbruckissa asuvan unkarilaisen, joka oli kreivi Enzenbergin hyvä ystävä. Mikäli tutustuisin tähän unkarilaiseen herraan, hän voisi viedä minun Tratzbergin linnaan.

			Ystävällistä museonjohtajaa Tratzbergin linnan esitteleminen minulle kiinnosti siinä määrin, että hän esitteli minut punatukkaiselle jugoslavialaiselle pakolaiselle Tomille, joka voisi viedä minut János Herczegin luo ja pyytää tätä opastamaan minut kreivi Enzenbergin linnaan.

			Kuljimme kapeita mutkittelevia katuja Innsbruckin vanhassa kaupunginosassa. Minä katselin ihastuneena ympärilleni, sillä minusta tuntui, että oli tullut kokonaan toiseen maailmaan. Satoja vuosia vanhat kivitalot toivat mieleeni Carl Spitzwegin maalaukset viime vuosisadan Münchenistä, mutta jugoslavialainen Tom ei suhtautunut vanhaan Innsbruckiin yhtä kunnioittavasti.

			»Nämä talot on rakennettu keisari Maximilianin aikana 1400- ja 1500 -luvun taitteessa», hän selitti ja pureksi huolettoman näköisenä purukumiaan. »Tämä on sitä maailmaa mitä János rakastaa, mutta minä asuisin kyllä mieluummin hieman mukavammin. Mutta kullakin meillähän on oma makumme.»

			»No niin, tässä se on», Tom sanoi ja avasi oven pimeään rappukäytävään. Portaikko oli kapea ja valoa tuli vain niukasti pienestä ikkunasta.

			»Tässä on kaide», Tom sanoi minulle. »Pitäkää siitä lujasti kiinni, sillä ylhäällä ei muistaakseni ole valoa senkään vertaa kuin täällä alhaalla. Portaikko saisi minun mielestäni kyllä olla vähän mukavampi, mutta juuri tällaisesta János pitää. Hänelle kaiken pitää olla vanhaa ja kulunutta, ja kun hän vain tietää että jokin talo on rakennettu keisari Maximilianin aikana ei sitä korvaa hänelle hienoinkaan palatsi.»

			Totuttuani hämärään katselin uteliaana ympärilleni kulkiessani Tomin perässä. Rappukäytävän seinät olivat maalaamattomat ja niissä näkyi minun mielestäni monen sukupolven aikuinen lika. Eniten minua kuitenkin ihmetyttivät joka kerroksessa olevat vesijohdot ja niiden alapuolella olevat pesualtaat. Tom huomasi hämmästykseni ja kohautti olkapäitään.

			»Näin vanhassa talossa ei ole muuta vesijohtoa», hän selitti. »Kaikki asukkaat voivat käydä hakemassa tarvitsemansa veden rappukäytävästä. Jonkilainen uudistus mielestäni sentään on se, että huoneistoihin on laitettu viemärit. Mutta tuskin János välittää erikoisemmin siitäkään. Hän tyytyisi tähän taloon ilman viemäriäkin, sillä onhan tämä rakennettu hänen rakastamansa Maximilianin aikana.»

			Päästyämme neljänteen kerrokseen Tom pysähtyi. Portaat olivat olleet korkeat ja epämukavat ja me olimme molemmat hengästyneitä.

			»No, tässä se nyt on», Tom sanoi ja koputti eräälle ovelle.

			Sisältä kuului askeleita ja sitten ovi avattiin. Hetken tuntui János Herczeg totuttavan silmiään hämärään ennen kuin hän tunsi Tomin.

			»Kas, Tom, mikä yllätys!» hän huudahti. »Tervetuloa minun matalaan majaani!»

			»Älä sano matalaan, sillä sinähän asut täällä melkein pilvien korkeudella. Sanoin juuri tullessamme tälle suomalaiselle neidille – sanokaa toki itse nimenne, minä en osaa ääntää sitä», Tom sanoi.

			»Minun nimeni on Kaarina Saukko», sopersin häkeltyneenä.

			»János Herczeg», János sanoi ja kumartui suutelemaan kättäni.

			»Herrasmies on aina herrasmies», Tom huomautti ja istahti sitten huolettomasti. Sitten hän alkoi vuolaasti kertoa meidän asiaamme.

			Tomin puhuessa katselin uteliaana Jánosta. Tämä oli täysin erilainen kuin Tom, joka puhui ja selitteli huitoen molemmilla käsillään koko ajan. Minua hävetti punatukkaisen Tomin käytös, mutta Jánosta se näytti huvittavan.

			»Tietenkin minä vien teidät Tratzbergin linnaan, jos siitä on teille hyötyä», hän sanoi kääntyen minun puoleeni.

			»No niin János, vanha veikko, sittenhän tämä asia on selvä ja minä voin lähteä», Tom sanoi mutkattomaan tapaansa.

			»Älähän hätäile», János sanoi. »Juodaan ensin kahvia yhdessä kun nyt olen kerran saanut teidät tänne vieraakseni.»

			Tom istuutui taas ja naurahti.

			»Sinä olet aina kaltaisesi, János», hän sanoi. »Koko maailma voi kaatua, mutta sinä säilytät aina tyylisi ja hyvät tapasi.»

			János hymähti ja nosti kahvipannun sähkölevylle. Sitten hän otti kaapista Meissen-posliiniset kahvikupit ja asetti ne pöydälle. Hänen liikkeensä olivat rauhalliset ja hienostuneet. Tom oli varmaankin ollut oikeassa väittäessään ettei mikään pystyisi saamaan Jánosta unohtamaan hyvää kasvatustaan.

			Katselin uteliaana Jánosta. Olin varautunut kohtaamaan Tomin tapaisen miehen, mutta János ei muistuttanut tätä hiukkaakaan. Jánoksessa oli, niin kuin Tom myöhemmin sanoi, jäljellä paljon unkarilaista, aitoa madjaaria.

			Jánoksen tukka oli kiiltävän musta ja hänen silmänsä olivat tummanruskeat. Kasvot olivat hienopiirteiset, nenä suora ja huulet kapeat. Kulmakarvat olivat paksut ja ulottuivat melkein kiinni toisiinsa. Oman erikoisen leimansa antoivat Jánoksen kasvoille mustat pulisongit, joiden hän oli antanut kasvaa pitkälle poskilleen. Jotenkin minusta tuntui heti alusta alkaen kuin hän olisi halunnut korostaa omaa erikoista ulkonäköään ja ennen kaikkea unkarilaisuuttaan.

			»Mutta János, vanha veikko, mitä sinä oikein tarkoitat uhmatessasi ranskalaisia miehitysviranomaisia!» Tom huudahti äkkiä.

			János katsoi Tomiin, mutta tämä näytti kädellään Jánoksen pukua. Vasta nyt kiinnitin minäkin huomiota siihen, että Jánoksella oli takin asemesta päällään valkoinen lyhyt sisäturkki, jonka rinnassa näkyi vielä Saksan armeijan kotka levitetyin siivin.

			»Etkö sinä tiedä, että univormun pitäminen on ankarasti kielletty?» Tom jatkoi.

			János kohautti kevyesti olkapäitään ja naurahti.

			»Kun en mene ulos kadulle täässä asussa niin en usko miehitysviranomaisia sanottavammin liikuttavan miten puettuna minä olen kotonani», hän vastasi. »Sitä paitsi tämä on lämmin asu kun istun täällä kirjoituspöytäni ääressä enkä aina malta nousta lämmittämään kamiinaa.»

			»Tuo oli taas sitä tyypillistä Jánosta», Tom jatkoi. »Omassa valtakunnassasi katsot sinä sinulla olevan oikeus tehdä mitä haluat.»

			»Valtakunta on nyt hieman liioitellusti sanottu minun kodistani», János huomauti ja vilkaisi minua.

			Miesten puhellessa keskenään olin uteliaana tarkastellut Jánoksen asuntoa. Se oli kieltämättä hyvin omalaatuinen ja persoonallinen. Huoneet olivat matalat ja niissä oli holvikatto niin kuin 1500-luvulla oli ollut tapana. Seinät olivat paksut ja ikkunasyvennykset antoivat Jánoksen asunnolle oman erikoisen leimansa, mikä miellytti minua suuresti. Tom oli todellakin ollut oikeassa kertoessaan että János Herczeg asui keisari Maximilianin aikana rakennetussa talossa. Kaikki Jánoksen kodissa kertoi menneistä ajoista ja kuului tavallaan historiaan.

			Huoneita oli kaikkiaan kaksi. Avoimesta ovesta saatoin nähdä toiseen huoneeseen, jossa oli Jánoksen kirjoituspöytä ja hänen kirjakaappinsa. Olohuoneessa, johon olimme tulleet rappukäytävästä, oli mielestäni lystikkäät plyysihuonekalut, samanlaiset kuin minun isoäidilläni oli aikoinaan ollut. Tuolien ja sohvan selkänojien yläosa oli koristettu puuleikkauksin, samoin tuolien jalat. Huonekalut olivat sitä paitsi koristetut ruskein plyysitupsuin, samanvärisin kuin koko kalustokin.

			Jossain toisessa toisessa ympäristössä eivät Jánoksen huonekalut olisi miellyttäneet minua lainkaan, mutta tuohon vanhaan huoneistoon ne tuntuivat sopivan hyvin.

		

	
		
			Toinen luku

			1

			Seuraavana päivänä lähdin Jánoksen kanssa Innsbruckin lähellä sijaitsevaan Tratzbergin linnaan. Ajoimme alkumatkan junalla ja kävelimme sitten rautatieasemalta kohti linnaa. János tunsi Tratzbergin historian hyvin. Linna oli rakennettu joskus varhaisella keskiajalla, mutta 1400-luvun lopulla tuli oli hävittänyt sen niin että se 1400- ja 1500-luvun vaihteessa oli rakennettu uudestaan.

			Keisari Maximilian liittyi läheisesti Tratzbergin linnaan ja hän oli vieraillut siellä aikoinaan, selitti János minulle. Vanha taru kertoi kuinka keisari oli halunnut todistaa seurueelleen, ettei häntä huimannut, ja oli rohkeasti lähtenyt kävelemään pitkin Tratzbergin linnan rintavarustusta. Tämä oli tietenkin ollut uhkarohkea teko, sillä linna oli rakennettu jyrkän vuoren seinämään. Kaikeksi onnettomuudeksi oli rintavarustus, jolle Maximilian oli noussut, sortunut. Keisarin seurue oli ollut vuorenvarma, että Maximilian oli pudotessaan saanut surmansa, mutta kaikkien iloiseksi yllätykseksi oli keisari selvinnyt tästä putouksesta vain muutamilla naarmuilla.

			Kiersimme Jánoksen kanssa Tratzbergin linnan kaikki salit ja János selitti minulle erityyppisiä huonekaluja. Mutta tällä matkalla en muista tehneeni ainoatakaan luonnosta tai edes valokuvanneeni linnassa olevia huonekaluja. Minä kuljin vain kuin pieni koira Jánoksen perässä ja kuuntelin hänen puhettaan. János näytti tietävän kaiken Tratzbergin linnasta ja sen entisistä omistajista. Mutta yhtä mittaa palasi hän puheissaan aina keisari Maximilianiin, joka oli aikoinaan vieraillut usein Tratzbergissa. Vieläkin kertoivat tarut keisarin makuuhuoneesta lähtevästä salakäytävästä, jota myöten Maximilianin olisi ollut mahdollista paeta mikäli hänen vihamiehensä olisivat yllättäneet hänet. Käytävän toisen pään kerrottiin sijainneen kaukana linnan ulkopuolella.

			Käynnistä Tratzbergin linnassa tuli ratkaiseva koko minun elämälleni. Huomasin äkkiä etteivät linnan huonekalut kiinnostaneetkaan minua enää vaan kuljin vain Jánoksen perässä ja kuuntelin hänen puhettaan. János oli unkarilainen ja hän oli ylpeä siitä, sen saatoin nähdä kaiken aikaa. Hänen isoisänsä oli tämän vuosisadan alussa ollut rikas unkarilainen tilanomistaja ja János oli viettänyt lapsuutensa kesät isoisänsä luona.

			Näin kuinka Jánoksen kasvoille tuli haaveellinen ilme hänen kertoessaan noista kesistä vanhassa Unkarissa. Hänen oma elämänsä kylläkin liittyi Itävaltaan, sillä Jánoksen setä oli saanut maatilan isoisän kuoltua ja Jánoksen isästä taasen oli tullut upseeri.

			János itse oli seurannut isänsä jälkiä ja antautunut upseerin uralle. Hän oli ollut lentäjä aina siihen päivään asti, jolloin Saksa oli hävinnyt sodan ja armeija oli lopetettu.

			Olin kuunnellut ihmeissäni Jánoksen kertomusta ja ihaillut sitä miten tyynesti hän oli suhtautunut kaikkiin perhettään koskeviin vastoinkäymisiin. Unkariin hän ei enää koskaan voinut mennä, sillä hänen sukunsa omaisuus oli takavarikoitu valtiolle.

			»Eikö teillä ole suunnaton koti-ikävä Unkariin?» kysyin seistessämme Tratzbergin linnan pihalla.

			Heti ehdittyäni lausua nuo sanat kaduin niitä. Jánoksen kasvoille tuli merkillinen ilme ja hän tuijotti laakson yli Alppeja ikään kuin miettisi mitä vastata. Hänen ruskeat silmänsä kapenivat melkein viiruiksi ja hän puristi huuliaan yhteen. Pelkäsin jo että olin loukannut häntä pahasti ja olisin halunnut sanoa jotain sovittavaa, mutta en tietenkään keksinyt mitään.

			»Pahoitinko minä teidän mielenne?» uskalsin lopulta kysyä.

			János naurahti ja kääntyi katsomaan minuun.

			»Ei, ette lainkaan», hän vastasi. »Minä vain jäin miettimään mitä koti-ikävä oikein on. Me unkarilaiset olemme oikeastaan menettäneet kaiken, se on totta, mutta minusta tuntuu kuitenkin kuin olisi minulla vielä jokin tehtävä elämässä. Ei, älkää luulko että minusta voi tulla kansakoulunopettajaa tai insinööriä täällä Itävallassa, se olisi minulle aivan mahdotonta. Ehkä ei käytännössä, mutta se ei olisi minun maailmaani. Minusta tuntuu joskus kuin vanha keisari Maximilian olisi ainoa mitä minulle on jäänyt jäljelle vanhasta maailmasta.»

			János kääntyi taas katsomaan alas laaksoon enkä minä ymmärtänyt mitä hän oikein tarkoitti sanoillaan.

			»Nyt minä puhun teille aivan arvoituksellisesti», hän sanoi ja naurahti taas. »Asia on vain niin ettei minulla ole elämässä enää oikeastaan muuta kuin vanha Max. Mutta hän pystyy kyllä täyttämään minun päiväni.»

			Sitten János oli alkanut kertoa elämänsä suuresta unelmasta. Hän olisi halunnut kirjoittaa romaanin keisari Maximilianista, jonka elämä oli aina kiehtonut hänen mieltään. Tätä unelmaa oli vain sikäli vaikeata toteuttaa, että hänen oli kaiken aikaa tehtävä ansiotyötä pysyäkseen hengissä, niin kuin hän itse naurahtaen selitti. Hän kunnosti vanhoja huonekaluja ja teki uusia, jotka hän koristi monimutkaisilla intarsiakuvioilla. Sen työn hän osasi, mutta sanoi vihaavansa sitä, koska se vei häneltä aikaa ja esti häntä tekemästä sitä ainoata työtä jolle hän itse olisi antanut arvoa.

			»Mutta nyt minä varmaankin väsytän teidät kertomalla loppumattomiin Maximilianista», János sanoi.

			»Ette te väsytä minua», vastasin kiireesti. »Minusta on jännittävää kuulla Maximilianista.»

			»Minusta tuntuu, että olen kyllästyttänyt koko ympäristöni jo Maximilianillani», János hymähti. »Mutta luulen itse, että Maximilian on auttanut minut kestämään nämä sodanjälkeiset vuodet. Silloin kun toiset ovat surreet meidän kohtaloamme ja niitä vaikeuksia mihin me olemme joutuneet, olen minä lukenut kaiken minkä olen löytänyt keisari Maximilianista. Olen ikään kuin seurustellut hänen kanssaan nämä vuodet ja hän on tullut minulle hyvin läheiseksi ja rakkaaksi. Maximilian on ainoa mitä minulle on jäänyt entisistä ajoista.»

			Kuuntelin Jánosta ihastuneena. Näin ei kukaan ollut vielä aikaisemmin puhunut minulle. Jánoksen kasvoilla oli haaveellinen ilme ja hän tuntui aina katsovan jonnekin kauas kertoessaan minulle unelmiensa sankarista.

			Kaikki mitä János puhui tuntui minusta ihmeelliseltä ja käsittämättömältä. János oli ulkonaisesti katsoen menettänyt elämässään kaiken sodan aikana, mutta hänelle oli jäänyt jäljelle noin viisisataa vuotta aikaisemmin elänyt Maximilian, joka antoi sisältöä hänen elämälleen.

			Palatessamme Tratzbergin linnasta Innsbruckiin pelkäsin koko ajan milloin János sanoisi minulle hyvästi ja lähtisi kotiinsa. Hänhän oli jo näyttänyt minulle Tratzbergin linnan huonekalut ja minä olin nytkin vienyt häneltä jo kohtuuttoman paljon aikaa. Innsbruckissa häntä odotti tietysti hänen ansiotyönsä, vanhojen huonekalujen restaurointi, ja lyhyinä vapaa-aikoina hänen rakas Maximilianinsa.

			Mutta Innsbruckiin saavuttuamme János ei lähtenytkään kotiinsa vaan tarjoutui esittelemään minulle kaupungissa olevat Maximilianin muistot.

			»Tietenkin vain siinä tapauksessa, että olette kiinnostunut», hän sanoi sitten ja katsoi kysyvästi minuun.

			Nyökkäsin innostuneena. Mikään ajatus ei olisi sillä hetkellä voinut miellyttää minua enemmän. En ollut kylläkään varma halusinko niinkään kuulla keisari Maximilianista kuin Jánoksesta itsestään.

			Kulkiessani Jánoksen kanssa Innsbruckin vanhan kaupunginosan katuja näin koko kaupungin nyt aivan uudessa valossa. Tämä oli Maximilianin maailmaa ja suuri osa vanhoista rakennuksista oli rakennettu hänen aikanaan. Kuljimme Hofburgilta Hofgassea myöten vanhan kaupungin torille, missä János pysähtyi. Tällä kohtaa oli vanhan Innsbruckin kallisarvoisin aarre, keisari Maximilianin rakennuttama Das Goldene Dachl, kultainen katos, jossa keisari oli perheineen voinut istua katselemassa niitä näytelmiä, joita oli esitetty torilla.

			Korostaakseen omaa arvoaan oli Maximilian antanut kullata, niin kuin kerrotaan, puhtaalla kullalla Das Goldene Dachlin katon. Myöhemmin, kun Innsbruck oli joutunut vihollisten valtaan, olivat nämä kerran toisensa jälkeen yrittäneet lohkaista Goldene Dachlin katosta kultaa, mutta kukaan ei ollut onnistunut siinä. Vanha taru kertoikin, että Maximilian suojeli katostaan taivaasta käsin niin etteivät vieraat valloittajat voineet irrottaa siitä kultaa.

			»Katsokaa, katoksen reunassa on korkokuva, joka esittää Maximiliania sekä hänen molempia vaimojaan», János sanoi seistessämme vanhalla torilla. »Tuo oikeanpuoleinen on Maximilianin ensimmäinen vaimo Maria Burgundilainen. Hän on kaunein nainen minkä kuvan olen koskaan nähnyt.»

			Tuijotin katoksen reunassa olevaa kuvaa ja nyökkäsin. Kuva esitti kruunupäistä miestä, jonka vieressä oli kaksi naista. Toinen, Maria Burgundilainen, oli hyvin korkeapovinen ja hänen pyöreät kasvonsa katselivat korkean henninin alta alas torille.

			Seuraavat päivät vietin Jánoksen kanssa Innsbruckissa ja myös kaupungin ulkopuolella. Tiesin jo silloin, että olin menettänyt sydämeni tummalle, komealle unkarilaiselle, joka välittämättä nykypäivän köyhyydestä ja kaikesta siitä minkä oli menettänyt unelmoi keskiajan viimeisestä ritarista. Pelkäsin vain joka hetki sitä, että Jánoksen olisi palattava työnsä pariin. Hänhän oli nyt jo käyttänyt paljon aikaa esitellessään minulle Innsbruckia ja arvasin, että nämä hänen työnsä kannalta hukkaan menneet päivät voisivat saattaa hänet taloudellisiin vaikeuksiin. Kuitenkin odotin joka päivä, että hän ehdottaisi jotain uutta retkeä seuraavaksi päiväksi, lähtisi kanssani Alpeille tai kuljettaisi minua pienissä kaupungeissa ja kylissä Innsbruckin läheisyydessä.

			2

			Ratkaisu Jánoksen ja minun suhteessa tapahtui sitten yllättäen minun oltuani kaksi viikkoa Innsbruckissa. Olimme olleet ensin yhdessä Hofkirchessä, jonne Maximilian oli jo eläessään alkanut rakennuttaa itselleen hautamuistomerkkiä. Maximilian oli uskonut, että jokainen ihminen unohdettaisiin kuoltuaan ellei hän itse jo eläessään olisi pystyttänyt itselleen pysyvää muistomerkkiä. Innsbruckin Hofkirchen oli siten määrä vaalia keisarin muistoa vuosisatojen halki.

			Maximilian oli halunnut, että hänen arkkuaan ympäröisivät hänen kuoltuaan hänen lähimmät sukulaisensa. Niinpä hän teetätti näistä yli kaksi metriä korkeat pronssipatsaat, jotka sijoitettiin osittain jo keisarin eläessä kirkkoon kahteen riviin arkun molemmin puolin.

			Hofkirchen näkeminen oli minulle sinänsä jo elämys, mutta vielä enemmän kuin pronssipatsaista nautin Jánoksen seurasta ja hänen lapsellisesta innostuksestaan. Hofkirche oli Jánokselle pyhä paikka, sen olin huomannut jo aivan tuttavuutemme alkuaikoina. Siellä hän ei koskaan ollut yksin, vaan tuossa kirkossa ympäröivät Maximilianin sukulaiset häntä aivan samalla tavoin kuin kauan sitten kuolleen keisarin arkkuakin. Erikoisen ihastunut näytti János olevan Maximilianin puolisoon Maria Burgundilaiseen, jonka veistoksen eteen hän pysähtyi joka kerran.

			»Burgundin Maria on kaunein nainen, jonka minä olen nähnyt», János sanoi minulle joka kerta pysähtyessään Marian patsaan eteen. »Ei ole mikään ihme, että Maximilian rakasti häntä yli kaiken elämässään.»

			Joskus katsellessani Jánoksen ihastusta hiipi mustasukkaisuus mieleeni. János suhtautui Maria Burgundilaiseen aivan kuin tämä olisi elävä ihminen, ja kun hän seisoi Marian patsaan edessä minä kadehdin aina Mariaa ja sitä huomiota mitä tämä sai osakseen. Joskus ajattelin, että olisin ollut valmis antamaan paljon mikäli János olisi edes kerran katsonut minuun yhtä palvovasti kuin satoja vuosia sitten eläneeseen Maria Burgundilaiseen. Mutta sitten häpesin itseäni ja ajattelin miten järjetöntä oli tuntea mustasukkaisuutta naista kohtaan, joka oli maannut haudassa jo lähes viisisataa vuotta ja josta jälkimaailmalle kertoivat ainoastaan hänen pronssinen patsaansa innsbruckilaisessa kirkossa ja muotokuvansa Ambrasin linnassa kaupungin ulkopuolella.

			Lähtiessämme Hofkirchestä menimme syömään Ottoburgiin. Sitä ravintolaa János suosi erikoisesti. Hän oli joskus sanonut minulle etteivät hänen rahansa oikeastaan sallisi hänen käydä syömässä Ottoburgissa, mutta tämä merkitsi hänelle paljon muutakin kuin ruokapaikkaa. Ottoburg oli mielestäni ihmeellisimpiä rakennuksia mitä olin nähnyt ja ihastuin siihen Jánoksen suureksi tyytyväisyydeksi jo ensi kerralla. Talo oli rakennettu joskus varhaisella keskiajalla ja János vakuutti minulle uskovansa, että hänen rakas Maximilianinsa oli käynyt siellä useinkin. Silloin se ei tietenkään ollut vielä ollut ravintola, mutta sen hienosti veistoksin koristelluissa seinäpaneeleissa saattoi vielä tuntea Maximilianin ajan hengen.

			János suosi erikoisesti toisessa kerroksessa olevaa salia, jossa oli kaksi erkkeriä. Niistä kummastakin oli ikkunat kolmeen suuntaan, niin että istuessaan ruokapöydän ääressä saattoi nähdä toisaalla vanhan torin ja sen varrella Maximilianin kultaisen katoksen, toisella puolella Inn-virran.

			Istuessamme Ottoburgin tunnelmallisessa syvennyksessä seurasin huolestuneena miten hajamieliseltä János vaikutti. Hän oli usein pitkän aikaa vaiti mikä ei suinkaan ollut tavallista hänelle ja vilkaisi aina välillä ikkunasta ulos aivan kuin odottaisi jotakin.

			Pelkäsin koko ajan, että hän nyt sanoisi sen mitä olin vavisten odottanut, sen, että hän oli näyttänyt minulle kaiken tärkeimmän Innsbruckissa ja että hänen nyt olisi palattava työnsä pariin. Koko Innsbruckissa oloni ajan olin pelännyt tätä hetkeä, tätä, että János sanoisi kaiken meidän välillämme nyt olevan lopussa ja selittäisi että hänen oli ryhdyttävä taas restauroimaan huonekaluja sen sijaan että hän kulutti kallista aikaansa minun seurassani.

			Kaikki tuo oli selvää ja minä oli jo varautunut siihen, mutta kuitenkin olin joka päivä toivonut, että János vielä olisi minun kanssani.

			»Tämä kaupunki muuttuu paljon kun lähdette takaisin Suomeen», János sanoi äkkiä.

			Säpsähdin ja katsoin melkein hätääntyneenä Jánokseen. Tämä oli nyt ensimmäisen kerran ottanut puheeksi minun kotiinlähtöni, vaikka tietenkin se oli selvä asia.

			»Innsbruck pysyy toki samanlaisena, vaikka minä lähdenkin», mutisin häkeltyneenä, harmistuneena siitä etten keksinyt mitään järkevämpää sanottavaa.

			János katsoi minua kasvoihin pitkän aikaa ja hänen ruskeat silmänsä olivat aivan vakavat. Tunsin miten kiusallinen puna levisi kasvoilleni ja kaulaani enkä tiennyt mitä minun olisi pitänyt sanoa.

			»Kun te olette poissa olen minä aivan yksin täällä Innsbruckissa», János sanoi. »Olen koettanut kuvitella millaista elämäni on silloin. Joka kerran kun kuljen Inn-joen rantaa ja näen hotelli Goldener Sternin, muistan teitä ja niitä monia kertoja, jolloin olen hakenut teidät hotellistanne tai saattanut teidät sinne illalla takaisin.»

			Jánoksen ruskeat silmät katsoivat minuun hievahtamatta ja minä häkellyin yhä enemmän.

			»Mutta teillähän on täällä Innsbruckissa Maximilianinne», sain lopulta sanotuksi.

			Jánoksen kasvoille levisi pieni hymy ja hän tarttui pöydän yli minun käteeni. Sävähdin hänen kosketustaan ja minun tuli aivan kuuma.

			»Ehkäpä minä odotan elämältä jotain muuta kuin Maximiliania», hän sanoi sitten hitaasti ja puristi koko ajan kättäni. »On kyllä totta, että joskus olen uskonut Maximilianin riittävän minulle, mutta silloin en vielä ollut tutustunut teihin.»

			Hurja riemu täytti mieleni. János, komea, ihmeellinen János suri sitä, että minun ennen pitkää olisi lähdettävä Innsbruckista. Se tuntui minusta aivan liian ihanalta voidakseen olla totta. Miten János oli saattanut ihastua minuun, joka en omasta mielestäni ollut mitään hänen rinnallaan. Minähän oli vain kulkenut hänen perässään ja kuunnellut hänen puheitaan. Ja nyt hän vakuutti kuitenkin kaipaavansa minua lähdettyäni.

			Katselin Jánosta, joka istui minua vastapäätä Ottoburgin idyllisessä erkkerissä ja ajattelin, että nyt minun olisi sanottava jotain kaunista ja henkevää. Mutta niin kuin aina tunsin häkeltyväni enkä keksinyt mitään, istuin vain hämilläni.

			Syötyämme ja lähtiessämme Ottoburgista oli aurinko jo laskenut. János pujotti kadulla kätensä kainalooni ja veti minut itseään vasten.

			»Tiedättekö mitä nyt haluaisin tehdä teidän kanssanne?» hän kysyi sitten.

			Katsoin häneen hämmästyneenä.

			»Minä haluaisin viedä teidät tanssimaan kaupunginpuistoon», hän sanoi. »Se on juuri niin romanttinen paikka, että se miellyttäisi teitä.»

			Tuo ilta oli ihmeellisin koko siihenastisessa elämässäni. Tanssin Jánoksen kanssa pienellä lavalla ja tunsin miten János painoi poskensa minun poskeani vasten.

			»Minä rakastan sinua, Kaarina», János kuiskasi ja suuteli korvaani.

			»Minäkin rakastan sinua», vastasin.

			Jánoksen ote tiukkeni ja hän pujotti toisen kätensä takaa hiuksiini. Sitten hän suuteli kasvojani ympärillä olevista välittämättä ja painoi lopuksi huulensa minun huulilleni.

			Tanssin päätyttyä kävelimme käsi kädessä pitkin kaupunginpuistoa. Valonheittimet valaisivat puiden latvoja, niin että nämä hehkuivat punaisina ja keltaisina.

			»Tämä on kuin satumaailma», kuiskasin Jánokselle.

			»Sinä näet niin usein satumaailman siellä missä toiset eivät huomaa mitään erikoista», János sanoi ja kietoi kätensä olkapäitteni ympäri. »Juuri sen tähden minä rakastuinkin sinuun.»

			Koko elämä tuntui minusta aivan käsittämättömältä. Tällaisen onnen en olisi koskaan uskonut tulevan kohdalleni. En saattanut ymmärtää kuinka ihmeellinen János oli voinut rakastua minuun ja mitä erikoista hän näki minussa.

			Kiertelimme kaupunginpuiston hämäriä käytäviä käsi kädessä ja istuuduimme lopuksi puiston perällä olevalle penkille. János kietoi kätensä ympärilleni ja minusta tuntui etten koskaan ollut edes osannut kuvitella tällaista onnea. János rakasti minua, kertasin yhtä mittaa mielessäni.

			János puristi minut lujasti itseään vasten, mutta ei pitkään aikaan sanonut mitään. Minusta tuntui kuin hän katsoisi pääni yli jonnekin hyvin kauas.

			»Mitä sinä ajattelet?» tiedustelin varovasti.

			János huokasi ja suuteli sitten minua poskelle.

			»Näin minun aina käy», hän sanoi ja nyt tuntui hänen äänessään selvästi katkeruutta. »Kun viimeinkin rakastun ja uskon löytäneeni sellaisen ihmisen, jonka kanssa haluaisin elää koko elämäni, on minun erottava hänestä.»

			Käännyin kiivaasti katsomaan Jánosta kasvoihin. Tunsin nyt jo löytäneeni rakkauden elämässäni enkä suinkaan ollut halukas luopumaan siitä. Olin valmis taistelemaan onneni puolesta kun se nyt kerran oli tullut kohdalleni.

			»Me emme eroa koskaan», sanoin kiihkeästi.

			János puristi minut entistäkin lujemmin itseään vasten ja suuteli hiuksiani.

			»Kiitos sinulle noista sanoista», hän sanoi sitten. »Mutta tiedän valitettavasti liiankin hyvin ettei minulla ole oikeutta sinuun. Minä en saa vetää sinua siihen samaan köyhään elämään mitä itse elän, vaan minun on annettava sinun palata Suomeen.»

			»Mutta minä en halua erota sinusta, János», intin itsepäisesti. »Ja me keksimme kyllä keinon millä selviämme.»

			János hyväili minua, hän suuteli kasvojani ja painoi sitten huulensa kaulaani vasten.

			»Sinut on luotu onnellista elämää varten», hän kuiskasi. »Minä olen unkarilainen pakolainen enkä pysty tarjoamaan sinulle sellaista elämää kuin sinä tarvitset. Minun on luovuttava sinusta niin kuin minun on ollut luovuttava kaikesta muustakin elämässä.»

			»Minä en halua», väitin vastaan. János silitti poskeani ja ajattelin mielessäni millaista meidän elämämme Innsbruckissa olisi. Asuisimme Jánoksen pienessä huoneistossa keisari Maximilianin aikana rakennetun talon neljännessä kerroksessa. Saatoin nähdä edessäni kapean pimeän rappukäytävän, jossa olevasta vesihanasta minunkin olisi tulevaisuudessa otettava meidän tarvitsemamme vesi. Tuossa pikku huoneistossa kasvaisivat meidän lapsemme, minä kuivattelisin pyykkiä ikkunan ääressä ja huuhtoisin lasten vaippoja rappukäytävästä noutamassani vedessä. Ja kun lapsemme oppisivat kävelemään he tarttuisivat riemusta kiljahdellen käsillään Jánoksen huonekalujen tupsuihin ja vetäisivät niistä.

			Onneksi János ei voinut arvata mitä mielessäni liikkui. Hän olisi varmaankin loukkaantunut suuresti jos olisi tiennyt mitä minä ajattelin sillä hetkellä kun me keskustelimme rakkaudestamme.

			Innsbruckissa me olisimme köyhä perhe, sen ymmärsin kyllä. Olin nähnyt tarpeeksi monia nuoria pareja, joiden elämä miehitetyssä maassa oli hyvin vaikeata. Ja jos minä vielä jaksaisin elää Innsbruckissa, niin kuinka viihtyisi János omassa elämässään. Minä en voisi saada minkäänlaista työtä Innsbruckista, se oli selvää, ja jos muuttaisin Jánoksen luo, olisi koko perheen taloudellinen puoli Jánoksen harteilla. Hänen olisi tehtävä entistä enemmän ansiotyötä ja hänen olisi lopulta pakko haudata kokonaan suuret unelmansa.

			»Mutta János, nyt minä tiedän!» huudahdin innostuneena ja katsoin Jánosta silmiin.

			»No, mitä sinä olet keksinyt?» János kysyi hymyillen.

			»Mehän voimme muuttaa Suomeen», sanoin innoissani. »Suomessa sinä voit työskennellä minun isäni huonekaluliikkeessä eikä meillä ole mitään taloudellisia huolia.»

			János ei sanonut mitään, vaan painoi hiljaa kasvonsa hiuksiini.

			»János, eikö se olisi loistava ajatus?» jatkoin innostuneena.

			Näin miten János katsoi jonnekin kauas pääni yli. Hänen kasvoillaan oli omituinen ilme ja minä pelkäsin loukanneeni häntä.

			»János, mikä sinun tuli?» kysyin hätääntyneenä. »Eikö minun ehdotukseni miellytä sinua?»

			János otti kasvoni käsiensä väliin ja katsoi minua pitkän aikaa sanomatta mitään. Sitten hän huokasi hiljaa ja kääntyi taas katsomaan muualle.

			»Sinä et ehkä ymmärrä sitä», hän sanoi hitaasti. »Minä en voi lähteä täältä ja jättää kaikkea. Suomessa minä olisin täysin riippuvainen sinun varakkaasta isästäsi, ja vaikka hän varmaankin sinun takiasi tekisi parhaansa helpottaakseen minun sopeutumistani uuteen maahan, me emme kuitenkaan koskaan voisi Suomessa tulla onnellisiksi.»

			János silitti hiljaa poskeani ja tuntui miettivän.

			»Minä ehkä loukkaan sinua sanoillani, mutta Suomesta puuttuisivat minulta edellytykset tulla onnelliseksi ja tehdä samalla sinut onnelliseksi. Olen menettänyt elämässäni niin paljon, mutta se vähä mitä minulla on jäljellä on täällä. Ja siksi tämä kaikki on niin surullista, tämä, että me olemme rakastuneet toisiimme eikä meillä kuitenkaan ole yhdessä elämisen mahdollisuuksia. Minä uskoin jo etten koskaan enää rakastuisi kehenkään, mutta sitten sinä tulit ja muutit koko elämäni.»

			Arvasin mitä János ajatteli mielessään. Häntä pelotti tulevaisuus vieraassa maassa, missä hänen olisi hankittava toimeentulonsa huonekaluliikkeessä. Hänhän oli monta kertaa sanonut minulle miten hän viime vuosina oli vähitellen oppinut vihaamaan kaikkia huonekaluja, koska ne veivät häneltä aikaa ja estivät hänet siten tekemästä sitä ainoata työtä mitä hän olisi tahtonut tehdä.

			Seuraavana aamuna olin tuskin herännyt kun hotellin vahtimestari toi minulle kukkalähetyksen. Se oli Jánokselta, hän lähetti minulle viisi ruusua ja kauneimman kirjeen minkä olin koskaan saanut.

			»Rakas, saatan tuskin käsittää todeksi sitä onnea että olen saanut osakseni sinun rakkautesi. Se on melkein liian ihmeellistä ollakseen totta. Mutta meidän rakkautemme ja meidän onnemme on syntynyt epäsuotuisien tähtien alla. Me emme saa omistaa toisiamme kuin hetken, sitten meidän on erottava, mutta ainakin minulle tulee meidän rakkaudestamme kaunis muisto sen jälkeen kun sinä olet lähtenyt kotiisi.

			Olen onnellinen siitä, että olen saanut oppia tuntemaan sinut ja että minulle on suotu näin suuri lahja, sinun rakkautesi. Ajatus siitä lohduttaa minua niinä yksinäisinä aikoina jotka minulla on edessäni.

			Janos»

			Viimeiset päivät, jotka vietin Innsbruckissa, olivat täynnä sekä onnea että tuskaa. Välillä tunsin melkein pyörryttävää riemua siitä että János rakasti minua, mutta onneeni sisältyi aina katkera tietoisuus, että meidän pian oli erottava. Vakuutin Jánokselle, että tulisin hänen luokseen joka kesä ja viettäisin aina joulun hänen luonaan. Välillä János voisi tulla Suomeen, sillä isäni, niin vakuutin, haluaisi mielellään tutustua häneen.

			János hymyili kuunnellessaan minun suunnitelmiani, mutta edessä oleva ero näytti masentavan häntä enemmän kuin minua. Kysyessäni syytä hän sanoi sen johtuvan siitä, että hän oli jo tottunut elämässä menettämään niin paljon, kun taas minua kohtalo oli kohdellut helläkätisemmin.

			Kaikesta huolimatta uskoin kuitenkin meidän keksivän jonkin keinon voidaksemme elää yhdessä. Vasta kun seisoin Innsbruckin rautatieasemalla lähdössä Saksan halki kotiin tajusin että nyt jättäisin Jánoksen. Kurkkuani kuristi ja räpyttelin kaiken aikaa silmiäni estääkseni kyyneleitä tulemasta esiin. Jánoksen kasvoilla oli epätoivoinen ilme ja minä huomasin miten hänen kätensä vapisivat.

			»János, minä tulen pian takaisin sinun luoksesi», kuiskasin ja painauduin Jánoksen rintaa vasten. »Me vietämme täällä joulun yhdessä ja sinä saat näyttää minulle miltä Innsbruck näyttää talvella, kun lumi peittää Alpit.»

			János taputti minua selkään ikään kuin haluaisi lohduttaa minua, mutta tunsin hänen oman epätoivonsa. Hän ei uskonut että meillä koskaan rakkaudestamme huolimatta olisi mahdollisuutta elää yhdessä.

			3

			Ensimmäiset kuukaudet Suomessa elin kuin sumussa. Työskentelin isäni liikkeessä niin kuin ennenkin, mutta jotain oli ratkaisevasti muuttunut. Välillä mieleni oli suorastaan riehakkaan iloinen ja odotin hartaasti joka aamu postia, joka toi säännöllisesti minulle kirjeen. János kirjoitti nauttivansa ajatuksesta, että hän iltaisin saattoi puhella edes näin kirjeitse hetken minun kanssani.

			Mutta mitä pitemmälle aika kului, sen voimakkaammaksi kasvoi minun ikäväni Jánoksen luo. Isäni, jolle olin kertonut Jánoksesta, ehdotti harva se päivä että koettaisin saada Jánoksen muuttamaan Suomeen, mutta minä puistin aina päätäni. János ei koskaan voisi tulla onnelliseksi Suomessa, siitä olin varma.

			Joulun vietin Jánoksen luona Innsbruckissa. Ne olivat kaksi onnellista, vaikkakin kipeän tuskallista viikkoa. Tuskin olimmme tavanneet toisemme, kun lähestyvän eron raskaus alkoi jo painaa mieltämme. Eikö meillä ollut mitään mahdollisuutta saada aina elää yhdessä? kysyin joskus itseltäni, mutta Jánokselle en halunnut puhua siitä mitään. Olisiko meidän aina elettävä tällä tavalla, tavattava muutamaksi lyhyeksi viikoksi ja erottava sitten taas moneksi kuukaudeksi?

			Palattuani takaisin Suomeen sain eräänä päivänä Innsbruckista pikakirjeen. Käteni vapisivat avatessani sitä, sillä ensimmäinen ajatukseni oli, että Jánokselle oli kenties tapahtunut jotain. Avattuani kirjeen ei riemullani tahtonut enää olla rajoja.

			»Rakkaimpani, meidän rukouksemme on nähtävästi kuitenkin kuultu. Nyt alan minäkin uskoa siihen minkä sinä sanoit: meillä täytyy olla jokin mahdollisuus saada elää yhdessä.

			Rakas Kaarina, minä olen saanut amerikkalaisen stipendin jotta sen turvin kirjoittaisin romaanin Maximilian I:stä. Olosuhteeni huomioon ottaen tuntuu summa minusta jättiläismäisen suurelta, ja mikä parasta, amerikkalaiset kustantajat ovat kuulemma nyt jo kiinnostuneita minun kirjastani ja halukkaita painattamaan sen heti kun se on valmis. Sen jälkeen on minulle niin kuin useimmille muillekin unkarilaisille pakolaisille tarjottu mahdollisuutta jäädä Yhdysvaltoihin opiskelemaan.

			Rakkaani, ymmärrätkö mitä se merkitsee meille? Stipendini turvin voimme elää Innsbruckissa yhdessä niin kauan kuin kirjoitan romaania Maximilianista ja sen jälkeen meitä odottaa uusi ja parempi tulevaisuus Amerikassa.

			Rakas, kirjoita heti ja kerro oletko valmis tulemaan luokseni! Odotan kärsimättömästi sinun vastaustasi.

			János»

			Riemastuneena hyppäsin pystyyn ja syöksyin isäni luo kertomaan uutista. Sen jälkeen sähkötin Jánokselle tulevani niin pian kuin viisumini ja kaikki viralliset paperit olisivat kunnossa.

			4

			Tuskin olivat kaikki paperini kunnossa kun jo lähdin matkalle kohti Innsbruckia. En halunnut viivytellä päivääkään kauemmin kuin oli aivan välttämätöntä. Innsbruckissahan minua odotti János jonka kanssa nyt alkaisin uuden elämän.

			Ainoan varjon suureen onneeni heitti se seikka, että minun oli erottava isästäni. Ainoana lapsena olin aina tottunut olemaan isän kanssa, ja minua kiusasi viikkokaupalla isän surullinen ilme hänen kuultuaan, että nyt muuttaisin Itävaltaan. Mutta hän ei valittanut sanallakaan eikä koettanut saada minua luopumaan päätöksestäni. Vain päivää ennen lähtöäni hän silitti hiuksiani ja pyysi minua muistamaan, että mikäli minulle tulisi ikävyyksiä tai vaikeuksia Itävallassa, olisin aina tervetullut hänen luokseen takaisin.

			Minun oli vaikeata estää kyyneleitä tulemasta silmiini kuullessani isän sanat. Isä näytti niin lohduttoman yksinäiseltä seistessään siinä edessäni, ja minusta tuntui kuin hän olisi viime viikkoina vanhentunut paljonkin.

			Kiitin isää hänen sanoistaan, mutta olin vuorenvarma ettei minun koskaan tarvitsisi turvautua hänen apuunsa. János ja minut oli luotu yhteen eikä mikään mahti maailmassa voisi enää erottaa meitä.

			Onneni saavutti huippunsa sillä hetkellä kun Innsbruckin rautatieasemalla heittäydyin Jánoksen syliin. Tunsin hänen voimakkaat käsivartensa ympärilläni ja kuulin hänen kuiskaavan rakkaita sanoja korviini.

			Seuraavina päivinä kuljin niin säteilevänä pitkin Innsbruckin katuja että itsekin uskoin jokaisen vastaantulijan näkevän miten onnellinen olin. Sitten seurasivat vihkiäiset, ja minä halusin kääntyä roomalaiskatoliseen uskoon ollakseni siinäkin suhteessa niin lähellä Jánosta kuin mahdollista.

			Häälahjaksi János antoi minulle öljymaalauksen, joka esitti Maria Burgundilaista. Se oli jäljennös Ambrasin linnassa olevasta Maria Burgundilaisen muotokuvasta, mutta erittäin hyvin tehty. Ajattelin joskus että sen oli täytynyt maksaa Jánokselle meidän asemamme huomioon ottaen valtavan paljon. Mutta János oli itse ihastunut kuvaan ja sijoitti sen parhaalle paikalle meidän pienessä kodissamme.

			»Katso, eikö Maria ole viehättävä?» János toisti minulle melkein joka päivä. »Miten lempeät ja kauniit kasvot hänellä onkaan. En lainkaan ihmettele että Maximilian menetti niin täysin sydämensä Burgundin Marialle. Joskus minusta tuntuu että voisin itsekin rakastua Mariaan.»

			Tämän sanottuaan János aina naurahti ja kietoi käsivartensa minun ympärilleni.

			Vaikka olin joutunut vieraaseen maahan ja vaikka pieni kotimme oli perin vaatimaton, nautin jokaisesta päivästä ja tunsin itseni onnellisemmaksi kuin olin koskaan uskaltanut edes odottaa. Tärkeintä minusta oli se, että saatoin seurata Jánoksen työn edistymistä koko ajan. Öisin kun makasimme leveässä vuoteessamme kertoi János minulle kirjastaan, ja sen henkilöistä tuli minulle ennen pitkää tuttuja.

			Päivisin tein pitkiä kävelymatkoja kaupungin ulkopuolelle niin että János voisi rauhassa kirjoittaa kotona. Pelkäsin, että minun läsnäoloni ja askeleeni viereisessä huoneessa häiritsisivät häntä. Sitä paitsi nautin Innsbruckin kauniista ympäristöstä ja jokainen päivä oli mielestäni uusi seikkailu.

			Olin myös onnellinen siitä, että János oli nykyään aina onnellinen ja hyväntuulinen. Hän nautti saadessaan viimeinkin tehdä sitä työtä mitä piti omanaan. Ja kun minä tulin kävelyretkiltäni kotiin riensi János aina minua vastaan ja kietoi käsivartensa ympärilleni.

			Parasta mielestäni oli kuitenkin se, että János otti tavaksi lukea minulle romaaniaan sitä mukaa kuin se valmistui. Se oli mielestäni suuri luottamus minua kohtaan ja lähensi meitä entistäkin enemmän toisiimme. Saatoinhan sillä tavalla elää kaiken aikaa Jánoksen elämää, unelmoida yhdessä hänen kanssaan ja seurata hänen ajatuksiaan. Niinpä odotinkin aina kuin juhlahetkeä sitä päivää, jolloin János lukisi minulle taas kirjaansa.

			Oltuamme muutaman kuukauden naimisissa János istuutui eräänä iltana juhlallisen näköisenä ruskeaan plyysisohvaansa ja kysyi halusinko kuulla hänen kirjansa alkuosaa. Nyökkäsin innostuneena ja istuuduin Jánosta vastapäätä pöydän toiselle puolelle.

		

	
		
			Kolmas luku

			1

			Talvi oli sinä vuonna myöhässä. Vielä tammikuun puolessavälissä ei Flanderissa ollut satanut lunta eivätkä joet sen enempää kuin kanavatkaan olleet jäätyneet. Dame Anne, Burgundin herttuan Kaarle Rohkean tyttären Marian hovinainen, katseli maisemaa rotevan harmaan tammansa selästä. Hän, joka oli syntynyt ja kasvanut Etelä-Ranskassa, ei ollut koskaan tottunut Flanderin ilmastoon. Hän odotti jo syksyllä kylmästä hytisten lumen tuloa, ja kun jokien jäädyttyä lapset ja nuoret kiiruhtivat luistelemaan, seisoi dame Anne varpaat kylmästä kohmeessa ja odotti, että prinsessa Maria saisi kyllikseen luistelusta ja lähtisi hänen turvallisessa seurassaan kotiin.

			Dame Annen harmiksi Burgundin Maria rakasti niin luistelua kuin ratsastustakin eikä viihtynyt lainkaan sisällä lämpimän uunin edessä niin kuin dame Anne itse. Nytkin he olivat olleet ratsailla jo aamusta asti, ja dame Anne tunsi miten hänen reisiään ja pohkeitaan särki hänen istuttuaan niin kauan hevosen selässä. Tosin Maria oli kehottanut häntä palaamaan kotiin, mutta kuinka hän olisi voinut tehdä sellaista. Dame Anne puisti päätään ajatellessaankin että hän jättäisi rakastetun prinsessan. Ei, sellaista hän ei tekisi koskaan.

			Hän oli kerran seurannut aurinkoisesta hymyilevästä Ranskasta Bourbonin prinsessaa Isabellaa, Marian äitiä, kun tämä oli solminut avioliiton Burgundin herttuan Kaarlen kanssa. Hän oli jättänyt Ranskan voidakseen aina olla lähellä Isabellaa, jonka hovinaiseksi hänet kerran oli otettu. Ja Burgundissa hän oli kiintynyt yhtä paljon Isabellan tyttäreen Mariaan kuin tämän äitiin kerran. Maria oli ollut syntymästään asti dame Annelle kuin oma tytär, ja kun Isabella oli maannut kuolinvuoteellaan hän oli luvannut ettei koskaan jättäisi Mariaa.

			Dame Anne katseli Mariaa, joka ratsasti hiukan hänen edellään. Koskaan hän ei ollut nähnyt kenenkään naisen istuvan selkä noin suorana hevosen selässä kuin Marian, se hänen oli tyytyväisenä myönnettävä. Ei edes rakastettu Isabella ollut vetänyt Marialle vertoja ratsastuksessa.

			Dame Anne tarkasteli hienoista ylpeyttä tuntien Mariaa. Tuuli leyhytti Marian vaaleanruskeata tukkaa ja nopea ratsastus oli saanut tämän posket punaisiksi. Pää oli ylpeästi pystyssä ja ohjakset olivat lujasti Marian kädessä.

			Maria nautti ratsastuksesta, sen dame Anne saattoi hyvinkin nähdä. Aina välillä hän kääntyi katsomaan taakseen dame Annea ja silloin levisi hänen kasvoilleen riemukas hymy. Tuolla hymyllä hän koetti kenties lepyttää dame Annen, jonka hän tiesi jo väsyneen pitkän ratsastusmatkan aikana.

			Ja Maria arvasi tietysti oikein. Kukaan ei voinut vastustaa hänen hymyään ja hänen sinisten silmiensä hellyttävää katsetta. Ei ainakaan dame Anne, jonka hän oli tottunut pikkutytöstä lähtien kietomaan sormensa ympäri.

			Maria oli dame Annen mielestä vielä kauniimpi kuin hänen äitinsä Bourbonin Isabella oli ollut. Mutta se ehkä johtui siitä, että Maria oli aina iloinen, kun taas Isabellan koko olemukselle oli ollut tyypillistä hienoinen surumielisyys. Luultavasti Isabella oli Burgundin herttuattareksi tultuaan huomannut ettei hänen aviopuolisonsa täyttänytkään toiveita, jotka hän kerran oli kohdistanut tähän. Isabella oli kenties kerran odottanut saavansa osakseen enemmän rakkautta kuin kunnianhimoinen Burgundin herttua Kaarle oli pystynyt tarjoamaan. Luultavasti Isabella-parka oli ollut onneton koko avioliittonsa ajan ja muistellut kaipaavasti niitä onnellisia vuosia, jolloin hän vielä oli asunut Ranskassa.

			Burgundin herttua Kaarle, jota mainittiin Rohkeaksi, oli kylläkin komea mies, se dame Annenkin oli myönnettävä. Mutta herttua oli aivan liian kiivas ja kärsimätön eikä hän myöskään osannut saada ihmisiä puolelleen. Aina hän pelkäsi ettei hänelle annettaisi tarpeeksi arvoa ja seurasi dame Annen mielestä suorastaan naurettavalla tavalla sitä miten ihmiset suhtautuivat häneen. Herttua unelmoi mielessään kuninkaan kruunusta ja oli päättänyt luoda Burgundista mahtavan valtakunnan. Eräänä päivänä ulottuisi hänen maansa, niin hän uskoi, Pohjanmerestä Välimereen.

			Dame Anne nyökytteli päätään istuessaan harmaan tammansa selässä. Herttua Kaarle oli tietenkin hallitsijana menestyksekäs, mutta rakastamalleen Marialle Anne olisi toivonut toisenlaisen isän. Herttuallehan merkitsi elämässä eniten hänen politiikkansa, jonka avulla hän oli päättänyt luoda Burgundista suurvallan. Jokainen tiesi Burgundin hovissa näistä herttuan suurista unelmista, sillä antoihan herttua kirjurinsa lukea hänelle joka ilta ääneen sankaritaruja. Hän uneksi muinaisten valloittajien urotöistä.

			Dame Anne oli ollut tarpeeksi kauan niin Ranskan kuin Burgundinkin hovissa tietääkseen, että hallitsijat ajattelivat tällä tavalla, eikä hän sinänsä nähnytkään siinä mitään pahaa. Hän vain tiesi liiankin hyvin että Burgundin laajeneminen ostettaisiin hänen lemmikkinsä ja silmäteränsä prinsessa Marian onnen hinnalla. Herttua Kaarlellahan ei ollut poikaa, joka jatkaisi isänsä työtä, eikä muita tyttäriä, joita hän olisi voinut käyttää poliittisiin vehkeilyihinsä. Niinpä hän oli pannut koko toivonsa Mariaan, jonka oli edullisen naimakaupan avulla hankittava isälleen niin maita kuin rikkauksia.

			Dame Anne huokasi ja pyyhkäisi pyöreältä poskeltaan kyyneleen. Maria oli vasta 20-vuotias, mutta kymmenet prinssit ja herttuat olivat jo pyytäneet hänen kättään. Herttua Kaarle oli tutkinut tarkkaan kosijoiden sopivuutta ja laskenut viekkaassa mielessään kuka heistä toisi hänelle suurimman hyödyn, hylännyt kylmästi kaikki joiden avulla hän ei katsonut voivansa laajentaa valtakuntaansa ja käynyt lopuksi tyttärestään kauppaa englantilaisten, espanjalaisten, ranskalaisten ja itävaltalaisten kosijoiden kanssa.

			Kaikki tiesivät miten rikas prinsessa Mariasta isänsä kuoltua kerran tulisi, ja Burgundin hovissa vieraili aatelisherroja yhtenään.

			Dame Annen pyöreillä, ryppyisillä kasvoilla oli huolestunut ilme. Hänen pieni lemmikkinsä naitettaisiin jonain päivänä sille miehelle, joka pystyisi tarjoamaan Burgundin Kaarlelle suurimmat maaalueet. Mariaa itseään nämä kohteliaasti käyttäytyvät herrat tuntuivat huvittavan ja hän otti tyytyväisenä vastaan kaikki kallisarvoiset lahjat, joita hän sai. Lothringenista hän oli hiljattain saanut komean mustan ratsun ja hyvin kasvatetun haukan, jolla oli helppo metsästää. Maria oli huudahtanut ihastuksesta vastaanottaessaan lahjansa, mutta dame Anne oli piiloutunut linnan seinäverhojen taakse ettei kukaan olisi nähnyt kuinka hän itki.

			Maria, hänen pieni Mariansa, oli vain pelinappula herttua Kaarlen politiikassa. Kukaan ei nähtävästi tullut ajatelleeksi Mariaa ja tämän onnea. Ainoa mihin herttua kiinnitti huomiota oli se valta, minkä hän tulevan vävypoikansa mukana saisi itselleen.

			Pieni pyöreä dame Anne huokasi. Jos Marian äiti herttuatar Isabella olisi elänyt, hän olisi ehkä paremmin voinut valvoa tyttärensä onnea. Mutta Isabella oli kuollut Marian ehdittyä tuskin täyttää kymmenen vuotta, ja herttua Kaarle oli kohta sen jälkeen solminut avioliiton Yorkin Margareten kanssa. Yorkin Margarete oli turvannut Kaarlelle Englannin tuen Ranskaa vastaan, ja niin ollen oli avioliitto herttuan mielestä täyttänyt erinomaisesti tehtävänsä. Mutta oliko Yorkin Margarete pystynyt kaikki nämä vuodet valvomaan Marian etuja samalla tavalla kuin Isabella olisi tehnyt, siitä ei dame Anne ollut niinkään varma. Tosin uusi herttuatar oli osoittautunut Marialle hyväksi äitipuoleksi ja oli dame Annenkin tiukan mittapuun mukaan osoittanut äiditöntä lasta kohtaan rakkautta jota tämä tarvitsi. Mutta toisaalta herttuatar Margarete oli myös ylpeä ja kova, ja hän tunsi politiikan pelisäännöt yhtä hyvin kuin herttua Kaarlekin. Täytyihän hänen itsensäkin tietää, että herttua oli ottanut hänet puolisokseen voidakseen olla varma siitä ettei Burgundi saisi Englannista vihollista. Joskus oli dame Annesta kuitenkin näyttänyt siltä kuin herttuatar Margarete olisi todella ollut kiintynyt puolisoonsa, niin merkilliseltä kuin se dame Annen mielestä aina olikin tuntunut. Olihan herttua Kaarle tosin varmaankin taitava hallitsija ja osasi pitää maansa ohjakset lujasti käsissään, mutta mikään hellä ja rakastava aviopuoliso hän ei varmaankaan ollut. Mutta herttuatar Margaretea olivat herttuan käytös ja tämän ylpeys ja kunnianhimo kuitenkin näyttäneet miellyttävän.

			Ainakaan ei kukaan Burgundin hovissa ollut koskaan päässyt sanomaan ettei herttuatar olisi onnellinen puolisonsa rinnalla. Mitä hän syvällä sydämessään oli ajatellut, oli toinen asia, mutta ulkonaisesti oli avioliitto tuntunut aina onnistuneelta. Herttuatar Margarete oli itsekin tavallista kovempaa tekoa, ja kenties siksi herttua miellytti häntä miehenä.

			Mutta Maria oli aivan toisenlainen, sen dame Anne oli huomannut. Tosin Maria oli aina seurannut riemuiten isäänsä ratsastus- ja metsästysmatkoille, mutta toisaalta dame Anne oli ollut näkevinään miten paljon Maria kaipasi hellyyttä ja rakkautta. Ja sitä ei nähtävästi kukaan ollut tullut ajatelleeksi kun Marialle oli valikoitu sulhasta. Hän, dame Anne, tiesi kyllä miten raakoja miehet saattoivat olla. Heillähän oli oikeus määrätä täysin vaimostaan ja heidän käsissään oli heidän puolisonsa onni.

			Harkittuaan vuosikausia tyttärensä ja Saksan keisarin Fredrik III:n pojan Maximilianin avioliittoa oli herttua Kaarle kaksi vuotta aiemmin päässyt yhteisymmärrykseen keisari Fredrikin kanssa. Dame Anne ei tiennyt mitään erikoista pahaa kerrottavan vasta 18-vuotiaasta arkkiherttua Maximilianista, mutta hän suhtautui epäluuloisesti kaikkiin miehiin ja pelkäsi että nuori arkkiherttua voisi kuitenkin tehdä Marian onnettomaksi. Maria itse oli suhtautunut kihlaukseensa täysin rauhallisesti. Hän ei ollut kyllä koskaan nähnyt sulhastaan eikä hänellä siis voinut olla aavistustakaan siitä minkälainen tämä olisi. Tosin Burgundin herttuan lähettiläät olivat kertoneet arkkiherttua Maximilianin olevan innostunut sekä ratsastamaan että metsästämään, mutta dame Anne oli epäillyt heidän vain sanoneen niin saadakseen prinsessa Marian tuntemaan kiinnostusta arkkiherttuaa kohtaan. Kaikkiallahan Euroopan hoveissa tiedettiin miten suuresti Maria rakasti ratsastusta ja reipasta ulkoilmaelämää.

			Dame Anne puisti taas mietteissään päätään. Yli kaksikymmentä vuotta Burgundin hovissa eläneenä hän ymmärsi kyllä miten tärkeä prinsessa Marian ja arkkiherttua Maximilianin avioliitto oli herttua Kaarlen politiikalle. Mutta herttuan poliittinen menestys ei kiinnostanut dame Annea läheskään niin paljon kuin prinsessa Marian henkilökohtainen onni. Sitä hän ei tietenkään voinut sanoa Burgundin hovissa, sillä tiesihän jokainen miten kiivas herttua Kaarle oli suuttuessaan. Kyllähän dame Anne oli kuullut mitä herttuan lähetit olivat kertoneet Burgundin hovista Grandsonin taistelun jälkeen. Lähetit eivät tietenkään olleet tarkoittaneet että dame Anne olisi kuullut heidän puheensa, mutta dame Anne oli turvautunut jo vuosia käyttämäänsä keinoon saada tarpeellisina pitämänsä asiat selville. Hän oli seisonut korva painettuna ovea vasten ja kuunnellut lähettien puheita.

			Herttua oli Grandsonissa kärsimänsä tappion jälkeen ollut raivoissaan. Jokainen joka tunsi herttua Kaarlen saattoi hyvin ymmärtää miten tätä oli täytynyt raivostuttaa se, että vihollisten oli onnistunut lyödä hänen joukkonsa. Sitä paitsi oli hän menettänyt leirissään olleet suuret rikkautensa ja, mikä pahinta, menettänyt arvonantonsa sotapäällikkönä. Tämä olikin luuutavasti suututtanut herttuaa eniten, sillä lähetit olivat kertoneet miten hän oli raivonnut ja polkenut jalkaansa, kironnut ja toivottanut vihollisensa alimpaan helvettiin. Lopuksi herttua oli päiväkausiksi kieltäytynyt syömästä mitään.

			Herttua Kaarlen ollessa raivosta ja epätoivosta sairaana oli Saksan keisari Fredrik III kuitenkin ilmoittanut herttualle toivovansa edelleenkin poikansa arkkiherttua Maximilianin ja Maria Burgundilaisen avioliittoa. Tieto tästä oli niin suuresti ilahduttanut herttua Kaarlea, että tämän mielenrauha oli kohta palannut. Rohkeasti hän oli ryhtynyt uudestaan taistelemaan sveitsiläisiä vastaan, mutta kärsinyt Murtenin luona musertavan tappion, jossa hän ei ollut lähettien kertoman mukaan menettänyt ainoastaan lopullisesti mainettaan sotilaana vaan myös parhaimman osan joukkojaan. Tämä tappio oli kuulemma saattanut herttuan niin suunniltaan, että hän oli ratsastanut täyttä laukkaa vihollisia vastaan kun kukaan ei enää ollut halunnut seurata häntä.

			Dame Anne katseli hajamielisenä ympärillään tasaisena levittäytyvää maisemaa. Vielä täällä oli toistaiseksi rauhallista, mutta kuinka kauan, se oli toinen asia. Olivathan lothringilaiset ryhtyneet jo lokakuussa kapinaan karkottaakseen vihatun herttuan maastaan. Lothringenin herttuan olikin onnistunut valloittaa pääkaupunkinsa Nancy takaisin, ja ympäri Lothringenia toisteltiin kuulemma, että Burgundin herttuan Kaarlen tappiot kasvoivat kuin lumipallo.

			Dame Anne huokasi. Hän ei kylläkään uskonut, että herttua Kaarlen valtaa pystyisivät kapinalliset lothringenilaiset liittolaisineen nujertamaan. Muutama tappio ei kukistaisi Kaarlea.

			Dame Anne katseli Mariaa, joka istui huolettomana ratsunsa selässä. Mariaa eivät näyttäneet surut eikä huoli huomisesta painavan. Hän hymyili dame Annelle ja soi kauniin hymyn myös toiselle takana ratsastavalle palvelijalle. Mies punastui korviaan myöten ja oli ilmeisen hämmästynyt tästä suosionosoituksesta. Dame Anne hymähti pilkallisesti. Tuollaisia miehet aina olivat, hän ajatteli. Tuokin nuori ratsupalvelija, jonka tehtävänä oli vain kantaa hansikoidun kätensä päällä Marian metsästyshaukkaa, kuvitteli tietysti Burgundin prinsessan tarkoittaneen jotakin muutakin ystävällisellä hymyllään. Seuraavat yöt hän näkisi tietysti unta Mariasta ja tämän viehättävästä hymystä ja kuvittelisi yksinkertaisessa päässään ties mitä. Vastoin kaikkea järkeä hän kieltäytyisi tietysti uskomasta ettei Maria olisi tarkoittanut hymyllään muutakin kuin vain halunnut osoittaa ystävällisyyttään nuorelle miehelle. Ja jos ratsupalvelija vielä ymmärtäisikin miten saavuttamaton Maria hänelle oli, ei se kuitenkaan estäisi häntä unelmoimasta prinsessasta omassa lapsellisessa mielessään.

			»Laukataan, dame Anne!» Maria huudahti ja kääntyi katsomaan taaksepäin.

			Maria kannusti ratsuaan ja hevonen lähti laukkaan. Marian sininen leveä ratsastuspuku hulmusi ja soopelinnahalla vuorattu viitan huppu liukui hänen niskaansa. Vaaleanruskeat hiukset riistäytyivät irti kampauksesta ja kallisarvoinen kampa putosi Marian tukasta maahan. Metsästyshaukkaa kantava nuori ratsupalvelija pysäytti hevosensa ja laskeutui nopeasti satulasta. Toisella kädellään hän kannatti huppupäistä haukkaa ja toisella poimi maasta Marian kamman. Sitten hän karautti Marian perään ja ojensi tälle juuri ennen Gentin kaupungin muuria kamman. Maria nyökkäsi kiitokseksi ja dame Anne näki, miten onnellinen hymy levisi ratsupalvelijan kasvoille.

			»Mikä typerys! Mikä houkka!» dame Anne mutisi itsekseen. Täytyykö nuoren miehen tehdä itsensä naurettavaksi kaikkien silmissä, sillä täytyihän hänen toki ymmärtää ettei Burgundin Maria ollut häntä varten. Mutta kaikki miehet olivat käsittämättömiä. Joko he olivat kopeita ja kiivaita niin kuin herttua Kaarle, tai narrimaisuuteen asti hupsuja niin kuin tuo nuori ratsupalvelija. Ja miestä naisen pitäisi siis kunnioittaa, sehän oli elämän laki, mutta dame Anne ei ymmärtänyt sitä. Hän arvosti kyllä herttua Kaarlea, se hänen oli pakko myöntää, mutta senkin hän teki enemmän pelosta kuin ihailusta. Ja olihan herttualla kieltämättä hyvätkin puolensa.

			Ratsastaessaan Gentissä linnan pihalle dame Anne huomasi herttuatar Margareten, joka seisoi linnan portailla. Dame Anne hämmästyi ja siristi silmiään nähdäkseen paremmin. Ei, hän ei ollut erehtynyt. Itse herttuatar oli saapunut ulos vastaanottamaan Mariaa. Kenelläkään koko Burgundin hovissa ei ollut sellaista ryhtiä kuin herttuatar Margaretella. Kävellessään hän tuntui ikään kuin liukuvan eteenpäin, ja päänsä hän piti aina hyvin pystyssä. Herttuattarella ei koskaan tuntunut dame Annen mielestä olevan kiire, vaan hän esiintyi aina yhtä levollisen arvokkaasti. Hänen suuret, hiukan ulkonevat silmänsä katselivat maailmaa korkean otsan alta. Dame Anne ei muistanut koskaan nähneensä herttuatar Margareten silmissä hellää tai lempeätä ilmettä, ei edes silloin, kun hän puhui tytärpuolensa Marian kanssa. Ja kuitenkin herttuatar rakasti Mariaa, sen dame Anne tiesi. Mutta herttuattaren rakkaus ei ilmennyt lempeinä katseina tai ystävällisinä sanoina, sen hän oli myös ajan mittaan saanut huomata. Herttuatar oli valmis tekemään mitä tahansa niiden puolesta joita hän rakasti, mutta rakkaudessaankin hän oli aina yhtä ylpeä.

			Kun dame Anne katseli Burgundin Margaretea, hänen sydämensä alkoi lyödä tavallista nopeammin. Jotain oli tapahtunut, sen sanoi hänen vaistonsa, sillä muutoin ei kopea herttuatar olisi tullut pihalle asti tytärtään vastaan. Eikä herttuatar ollut edes pukeutunut viittaan, vaan seisoi ilman päällysvaatteita purevan kylmässä tuulessa.

			Dame Annen suuta kuivasi hänen katsellessaan herttuatarta. Tämä piti päätään yhtä ylpeästi pystyssä kuin tavallisestikin, mutta mitä lähemmäksi dame Anne saapui, sen selvemmin hän huomasi, että herttuatar oli jotenkin järkyttynyt.

			Maria näytti huomanneen saman asian, sillä tuskin hän oli ehtinyt pihalle, kun hän hyppäsi alas hevosensa selästä ja kiiruhti herttuattaren luo.

			»Äiti, mitä nyt?» hän kysyi ja hänen äänensä kuulosti pelästyneeltä.

			Dame Anne huomasi, että herttuattaren oli vaikeata hillitä itseään ja että hän vaistomaisesti pyyhkäisi kädellä otsaansa ikään kuin haluaisi karkottaa epämiellyttävän kuvan mielestään. Sitten hän tarttui Mariaa kyynärpäästä ja lähti tämän kanssa nousemaan linnan portaita. Dame Anne ei voinut kuulla mitä herttuatar sanoi Marialle, mutta hän näki kuinka tämän kapeat huulet vapisivat.

			Dame Anne laskeutui lihavan tammansa selästä ja kiiruhti sitten hameitaan kannatellen herttuattaren ja Marian perässä. Kenties hänen apuaan tarvittaisiin hyvinkin, hän ehti ajatella mielessään.

			Dame Annen suureksi harmiksi herttuatar veti linnaan päästyään huoneensa oven kiinni hänen edestään.

			Burgundin Maria katsoi levottomana äitipuoltaan. Herttuatar oli selvästi kiihdyksissään jostain ja Maria koetti arvata mielessään mikä oli saanut aina niin hillityn Yorkin Margareten nyt menettämään tasapainonsa. Herttuattaren kapeat kasvot tuntuivat ikään kuin nykivän ja hän oli puristanut kapeat huulensa tiukasti yhteen. Myös se, että herttuatar piti Mariaa kyynärpäästä kiinni, osoitti ettei hän ollut tavallisessa mielenvireessään.

			Herttuatar Margarete vei Marian herttua Kaarlen työhuoneeseen ja viittasi Mariaa istuutumaan suureen tuoliin avotakan ääreen. Itse hän istuutui Mariaa vastapäätä, antoi käsiensä vaipua helmaansa ja tuijotti tulta ikään kuin toivoisi saavansa sieltä lisää voimaa.

			Marian olisi tehnyt mieli sanoa jotain äitipuolelleen, mennä vaikka tämän luokse ja kietoa kätensä herttuattaren olkapäiden ympäri, mutta hän tunsi liian hyvin herttuatar Margareten tietääkseen että oli hetkiä, jolloin tämän oli saatava itse selvittää asiansa.

			Mahtoikohan herttuatar Margarete olla ollut onnellinen avioliitossaan Burgundin herttuan kanssa, vilahti Marian mieleen. Herttuatarhan oli perin erilainen kuin kiivas ja kärsimätön herttua Kaarle. Herttuatar ei päinvastoin kuin puolisonsa koskaan korottanut ääntään, ei edes silloin kun jokin asia suututti häntä. Mariasta oli aina tuntunut, että hänen äitipuolensa harkitsi ensin tilannetta joka taholta ja sanoi sitten vasta oman mielipiteensä. Tällainen Burgundin Kaarlen puolison tietysti täytyikin olla, sillä näin hän pystyi paremmin hillitsemään miehensä kiivasta luonnetta.

			Maria nojautui taaksepäin tuolissaan ja antoi katseensa kiertää huoneen seiniä. Hänen isänsä työhuoneessa oli hänen mielestään aina ollut oma erikoinen leimansa. Vaikka Burgundin hovi siirtyi lakkaamatta linnasta toiseen ympäri valtakuntaa ja kaikki huonekalut oli kuljetettava mukana, ei hovissa kuitenkaan ollut tingitty mitä tuli komeuteen ja hienouteen. Seiniä peittivät kallisarvoiset gobeliinit, joiden kudotut kuvat esittivät taistelukohtauksia, huonekalut olivat raskaat ja monin puuleikkauksin koristetut ja lattioilla oli suuria mattoja ja taljoja. Burgundin hovi oli rikas, sen Maria oli oppinut tietämään jo lapsena. Raskaasta hopeasta valmistetut mahtavat kynttilänjalat pöydillä ja takan reunuksella olivat omiaan todistamaan Burgundin rikkautta. Kynttilöiden kelmeässä valossa tarkasteli Maria nyt äitipuoltaan ja odotti että tämä kertoisi hänelle mitä oli tapahtunut. Ehkä hänen sulhasensa arkkiherttua Maximilian oli purkanut kihlauksensa tai kenties herttua Kaarle piti jotain toista miestä sopivampana rikkaan Burgundin perijättärelle? Mutta ei, siihen ei Maria oikein saattanut sentään uskoa. Hänen isänsä oli vuosia suunnitellut hänen ja Maximilianin avioliittoa eikä varmaankaan ollut halukas purkamaan kihlausta nyt kun viimeinkin oli saanut sen järjestymään mieleisellään tavalla.

			Viimein herttuatar Margarete kääntyi Marian puoleen, mutta Maria pelästyi äitipuolensa katsetta. Tämän silmät tuntuivat tuijottavan jonnekin hyvin kauas ja hänen kasvonsa olivat aivan kalpeat.

			»Äiti, mitä on tapahtunut?» Maria sanoi viimein ja tarttui Yorkin Margareten käteen. Herttuattaren käsi oli aivan kylmä ja Maria pelästyi yhä enemmän.

			»Sinun isäsi on kaatunut taistelussa», herttuatar sai lopulta sanotuksi.

			Maria kuuli äitipuolensa sanat, mutta ei jaksanut tajuta niiden merkitystä. Mitä muuta tahansa saattoi tapahtua, mutta rohkea ja voimakas Burgundin herttua ei voinut kuolla. Marian järki kieltäytyi uskomasta herttuattaren sanoja ja hän puisti päätään. Milloin tahansa voisi herttua Kaarle astua ovesta sisään meluisana ja voitonvarmana, täynnä uskoa itseensä ja Burgundin suureen tulevaisuuteen.

			»Ei, se ei voi olla totta!» Maria huusi lopuksi ja painoi epätoivoissaan kätensä kasvoilleen. »Isä ei voi olla kuollut, minä en koskaan usko sellaista!»

			Sisimmässään Maria tiesi kuitenkin herttuatar Margareten olevan oikeassa. Ylimielinen ja rohkea herttua Kaarle oli kuollut taistelussa Burgundin vihollisia vastaan, niin mahdottomalta kuin se hänestä tuntuikin. Itkunpuistatukset vavisuttivat Marian koko ruumista ja kyyneleet valuivat pitkin hänen kasvojaan.

			»Isä ei voi olla kuollut!» hän toisti yhä uudestaan ikään kuin saisi rohkeutta näistä sanoista.

			»Isäsi kaatui Nancyn kaupungin edustalla yrittäessään valloittaa kaupungin takaisin», herttuatar Margarete alkoi kertoa. »Kerrotaan että italialaiset palkkasoturit kavalsivat hänet.»

			Herttuatar Margarete puhui enemmänkin lohduttaakseen itseään ja Mariaa kuin kertoakseen mitä todella oli tapahtunut. Hänen omat kasvonsa kuvastivat mitä suurinta epätoivoa ja Maria oli heti kohdatessaan äitinsä linnan portailla nähnyt, että tämä oli itkenyt. Sellaista hän ei muistanut koskaan aikaisemmin huomanneensa, sillä hänestä oli aina tuntunut, että Yorkin Margarete oli itkun ja tavallisten inhimillisten surujen yläpuolella.

			Marian itkiessä herttuatar Margarete kertasi vielä mielessään mitä lähetti oli kertonut hänelle herttuan kuolemasta. Nancyn kaupungin muurien edustalla käydyn taistelun jälkeen oli huomattu, että herttua oli kadonnut. Menetetyn taistelun jälkeen olivat burgundilaiset oman henkensä uhalla etsineet herttuaa. Viimeiseen asti he olivat toivoneet, että Kaarle olisi joutunut vangiksi, mutta taistelun jälkeisenä päivänä he olivat löytäneet herttuan ruumiin. Lähetti oli kertonut herttuan olleen alasti, sillä rosvot olivat halunneet hänen kallisarvoiset vaatteensa. Hänen koko ruumiinsa oli ollut veren ja haavojen peitossa niin että lähimpienkin miesten oli ollut vaikea tuntea häntä. Peittääkseen jälkensä olivat rosvot heittäneet herttuan ruumiin läheiseen lampeen, mistä omat miehet olivat löytäneet sen puoliksi jäätyneenä.

			Herttuatar Margaretea värisytti hänen muistellessaan lähetin kuvausta. Kuinka viholliset olivat saattaneet häväistä tuolla lailla komeata herttuaa ja heittää hänet sitten lampeen kuin minkä tahansa rikoksentekijän? Ensin oli Margaretesta tuntunut samalta kuin Mariasta nyt. Lähetin tuoma tieto ei voinut olla oikea, hän oli toistanut itselleen kerran toisensa jälkeen. Hänen oli ollut mahdotonta uskoa, että Burgundin komea ja ylpeä herttua olisi voinut olla kuollut.

			»Lähetti kertoi minulle miten herttuan ajatukset hänen noustessaan viimeisen kerran hevosensa selkään olivat koskeneet sinua», herttuatar Margarete sanoi ja silitti varovasti Marian hiuksia.

			Maria kohotti itkettyneet kasvonsa ja katsoi kysyvästi äitipuoleensa.

			»Sinun isäsi oli ehkä aavistanut mitä kohtalolla oli varattuna hänelle», herttuatar jatkoi. »Ennen kuin hän syöksyi taisteluun, hän oli kääntynyt lähetin puoleen ja vannottanut tätä tuomaan meille tiedon, jos hän kaatuisi edessä olevassa taistelussa, olisi hänen viimeinen toivomuksensa, että sinä solmisit avioliiton Itävallan arkkiherttua Maximilianin kanssa. Tätä avioliittoa sinun isäsi oli pitänyt oman elämäntyönsä jatkamisen varmimpana takeena ja Burgundin valtakunnan turvana.»

			Maria katsoi äitipuoltaan, joka järkytyksestään huolimatta taas oli pystynyt hillitsemään itsensä ja suunnitteli jo herttuan politiikan jatkamista. Herttuatar nousi seisomaan ja ryhdistäytyi vaistomaisesti.

			»Meidän on päätettävä nyt mihin me ryhdymme», hän sanoi sitten. Sanat tuntuivat kylmän järkeviltä, mutta Maria tunsi äitipuolensa tarpeeksi hyvin tietääkseen, että silloin kun Burgundin Margarete puhui tuolla äänellä hän oli sydänjuuriaan myöten järkyttynyt. »Me emme saa hukata aikaa hiukkaakaan ja vaipua omaan suruumme. Koko valtakunnassa on levottomuuksia ja Ranskan kuninkaan joukot ovat hyökänneet rajan yli.»

			Maria katsoi kauhistuneena Margareteen, mutta tämä seisoi selkä suorana hänen edessään ja vain hänen yhteen puristetut kätensä paljastivat hänen kiihtymyksensä.

			»Burgundin Kaarlella oli paljon vihamiehiä ja nyt kun hänen voimakas kätensä ei enää ole ohjaksissa koettavat vihollisemme käyttää tätä tilannetta hyväkseen. Mutta meidän velvollisuutemme sinun isäsi muistoa kohtaan on tehdä parhaamme jotta hänen elämäntyönsä säilyisi.»

			Maria näki miten hänen äitipuolensa kovetti ilmeensä ja katseli kylmin silmin ulos ikkunasta. Burgundin Margarete ei ollut tottunut ajattelemaan itseään eikä omia tunteitaan. Niinä vuosina jotka hän oli ollut naimisissa herttua Kaarlen kanssa hän oli oppinut asettamaan valtakunnan edun ja miehensä tavoitteet oman itsensä edelle.

			2

			Gentin linnan salissa istuivat Burgundin herttuan lähimmät neuvonantajat ja kuuntelivat lähettien eri puolilta valtakuntaa tuomia sanomia. Tuskin oli tieto Burgundin herttuan kuolemasta tullut Ranskan hoviin, kun kuningas Ludvig XI oli hyökännyt joukkoineen Burgundin herttuakunnan ja Burgundin kreivikunnan rajojen yli. Ranskan kuningas oli kuitenkin tarjoutunut vetämään joukkonsa pois Burgundista, mikäli hän saisi varmuuden siitä että herttua Kaarlen tytär ja koko pelätyn Burgundin perijätär prinsessa Maria solmisi avioliiton hänen poikansa Ranskan kruununprinssin kanssa.

			Herttuatar Margarete hymähti kuullessaan kuningas Ludvigin avioliittoehdotuksesta. Lähetit tiesivät myös kertoa, miten suuresti Ranskan kuningas oli riemuinnut kuullessaan vanhan vihamiehensä herttua Kaarlen saaneen surmansa Nancyn taistelussa. Vuosikausia herttua Kaarle oli nöyryyttänyt kuningas Ludvigia ja estänyt häntä toteuttamasta politiikkaansa, mutta nyt oli herttua poissa ja hänen koko valtava perintönsä lepäsi prinsessa Marian hennoilla harteilla.

			Nyt siis toivoi Ranskan Ludvig saavansa Marian avulla koko herttua Kaarlen valtakunnan itselleen. Margarete saattoi kuvitella miten kuningas Ludvig oli hieronut yhteen hoikkia kuivia käsiään ja miten voiton hymy oli rumentanut hänen kasvonsa entisestäänkin. Hän oli tietysti kulkenut ympäri palatsiaan ohuilla pillikintuillaan ja nauttinut tilanteesta. Burgundin Kaarlen rinnalla oli Ranskan Ludvig aina ollut mitätön ilmestys, ja hän itse tiesi sen ehkä liiankin hyvin. Kaarlen kulkiessa pitkin miehekkäin askelin oli Ludvigin käynti taasen epävarmaa. Burgundin Margarete oli Ludvigin tavatessaan tullut ajatelleeksi, että Ranskan kuningas oli sen näköinen kuin voisi minä hetkenä tahansa lysähtää kokoon.

			Silloin oli Margarete mielessään nauranut Ranskan kuningasta, mutta nyt hän ymmärsi, että Burgundin kohtalon ratkaisi osittain se viha ja kateus mitä Ranskan kuningas oli tuntenut Burgundin kopeaa herttuaa kohtaan. Kaarle oli kerran ollut vaikuttava ilmestys Ludvigin rinnalla, mutta nyt oli Kaarle kuollut ja Ludvig seisoi pillimäisine säärineen valmiina ottamaan vanhan vastustajansa jälkeensä jättämän perinnön.

			Burgundin Margarete ei hetkeäkään ajatellut taivuttaa Mariaa suostumaan avioliittoon Ranskan kruununprinssin kanssa. Ranska ei vihollisena sitä paitsi pelottanut häntä niinkään paljon kuin lähetit ja herttuavainajan lähimmät neuvonantajat kenties luulivat. Ranskasta Margarete uskoi kyllä selviävänsä, mutta pahempi asia oli, että herttuan omissa maissa oli levottomuuksia. Kaarle oli ollut luja isäntä, ja nyt uhkasivat hänen alaisensa heittää hänen ikeensä päältään. Ranskan kuninkaan lupaama maanpäällinen paratiisi kiihdytti vielä lisää levottomaksi käyneitä mieliä.

			Herttuatar Margarete istui selkä suorana tuolissaan ja katsoi neuvonantajasta toiseen. Kadulta kuului huutoa ja hälinää ja herttuattarelle tuotiin ilmoitus, että Gentin asukkaat olivat järjestäneet mielenosoituksen kaupungin kaduille. Pelästynyt lähetti tiesi kertoa, että kaduilla kulki käsityöläisiä, jotka esittivät kovaäänisesti vaatimuksiaan ja huutelivat uhkauksiaan. Erikoisesti kohdistui heidän vihansa kaatuneeseen herttuaan ja he vaativat tämän lähimpien miesten vangitsemista.

			»Jos herttua eläisi, he eivät uskaltaisi esiintyä niin uhkaavasti», muuan Kaarlen entisistä neuvonantajista sanoi.

			Herttuatar Margarete nousi seisomaan ja kulki huoneen poikki. Hän naputti sormellaan ikkunalautaa ja kääntyi sitten neuvonantajiaan kohti.

			»Meidän on voitettava aikaa», hän sanoi hitaasti, mutta päättäväisellä äänellä. »Mielten on rauhoituttava. Me laskemme liikkeelle huhun, että herttua Kaarle on selvinnyt hengissä Nancyn taistelusta ja on matkalla Gentiin. Ajatus herttuan paluusta rauhoittaa levottomat alamaiset nopeasti.»

			Tieto pelätyn herttuan palaamisesta vaiensi hetkeksi kapinalliset. Kukaan ei halunnut joutua herttuan koston kohteeksi. Mutta kun päivät kuluivat eikä Kaarlea kuulunut, mielet kiihtyivät jälleen. Kapina levisi kaupungista toiseen ja kaikkialla vangittiin herttuan kannattajia.

			3

			Prinsessa Maria seisoi omassa huoneessaan Gentin linnassa ja painoi otsaansa kylmää ikkunaa vasten. Hän oli jo ollut vuoteessa, mutta ulkoa kuuluva melu oli saanut hänet nousemaan jalkeille. Kivinen lattia oli kylmä ja Maria oli paljain jaloin, mutta hän tuskin edes huomasi sitä. Ulkoa Gentin torilta kuului huutoja ja uhkauksia. Maria raotti kylmästä huolimatta huoneensa ikkunaa kuullakseen tarkemmin. Kansanjoukot vaativat siellä hänen isänsä lähimpiä miehiä tapettavaksi. Joku oli kertonut päivällä, että torille oli jo pystytetty mestauslava, mutta Maria ei ollut silloin uskonut sitä.

			Tosin oli korkeimmat virkamiehet erotettu viroistaan, mutta Mariasta oli sentään tuntunut mahdottomalta, että hänen burgundilaisensa voisivat vaatia näiden henkeä.

			Miten paljon kaikki olikaan muuttunut lyhyessä ajassa. Herttuan kuoltua oli burgundilaisten viha kohdistunut myös herttuatar Margareteen, jonka kapinalliset olivat pakottaneet muuttamaan pois Gentistä. Maria oli kauhistunut tällaista vaatimusta, mutta hänen äitipuolensa oli puhunut hänelle rohkaisevia sanoja. Maria ei kuitenkaan saisi koskaan unohtaa, että hän oli Burgundin laillinen hallitsija ja että hän oli perinyt isänsä maat ja vallan. Marian olisi myös osattava käyttää hyväkseen sitä seikkaa, ettei burgundilaisten viha kohdistunut häneen, vaan että hänen alamaisensa kunnioittivat häntä Burgundin herttuattarena.

			Tavallaan Maria tiesi äitipuolensa olevan oikeassa, mutta joskus hänen oli vaikea uskoa Margareten sanoihin. Alankomaissa pidettiin häntä valtakunnan kiistattomana hallitsijana, mutta täällä Gentissä, missä hän oli ollut kun tieto Kaarle-herttuan kuolemasta oli saapunut, häneen suhtauduttiin epäillen. Kun herttuatar Margaretea oli kehotettu jättämään tytärpuolensa ja matkustamaan Mechelniin, olivat gentiläiset nimenomaan vaatineet, että Marian oli jäätävä kaupunkiin. Hänen askeleitaan seurattiin koko ajan eikä hän voinut ottaa vastaan ketään, jota Gentin maistraatti ei hyväksynyt. Katkerana oli Maria joutunut toteamaan, että hän oli hallitsija maassaan, mutta kuitenkin tavallaan vanki tässä kaupungissa.

			Gentin maistraatti oli määrännyt rouva von Hallewynin Marian seuraneidiksi ja eräänlaiseksi vartijaksi. Viisas rouva von Hallewyn, joka ihaili Mariaa suuresti, ymmärsi heti alusta alkaen että hänen oli edullista asettua ahdinkoon joutuneen Marian puolelle. Niinpä hän kertoi yksityiskohtaisesti Marialle mitä kaupungilla tapahtui ja mistä siellä puhuttiin. Sitä paitsi hän otti huolehtiakseen Marian kirjeenvaihdosta, niin että Maria saattoi olla kirjeitse yhteydessä ulkomaailman kanssa.

			Maria raotti hiukan enemmän ikkunaa, vaikka kylmä ulkoilma sai hänet hytisemään. Mutta torilta kuului yhä kovaäänisempiä huutoja ja Maria koetti erottaa sanoja. Rouva von Hallewyn oli kertonut päivällä, että kansanjoukot olivat uhanneet tappaa vielä tänään herttuan lähimmät miehet.

			Maria ei ollut uskonut sitä, se oli tuntunut hänestä liian kauhealta voidakseen olla totta. Mutta nyt huudot muuttuivat yhä uhkaavammiksi torilla, ja Maria oli kuulevinaan miten raa’at äänet vaativat hänen isänsä uskottujen henkeä.

			Maria painoi pelästyksissään kätensä kasvoilleen. Hänen ruumiinsa vapisi ja hän purskahti itkuun. Hänen koko maailmansa oli muutamassa viikossa romahtanut täysin eikä hän enää tiennyt mitä hänen pitäisi tehdä.

			»Mutta pieni herttuatarhan paleltuu täällä kuoliaaksi», kuului Marian takaa rouva von Hallewynin ääni. Sitten tarmokas rouva sulki ikkunan ja pakotti Marian menemään takaisin vuoteeseen, minne hän oli tuonut uuden kuumilla hiilillä täytetyn vuoteenlämmittimen. Lopuksi rouva von Hallewyn ojensi Marialle vielä lasillisen kuumennettua viiniä.

			»Se on kauheata», Maria mutisi ja kyynelet valuivat pitkin hänen kasvojaan. »Tämä on kaikki liian kauheata voidakseen olla totta. He tappavat kaikki herttuavainajan kannattajat enkä minä voi tehdä mitään.»

			Rouva von Hallewyn loi Mariaan viekkaan katseen.

			»Eikö herttuatar omasta mielestään voi tehdä mitään?» hän toisti Marian sanoja.

			»Minä olin pyytänyt heitä armahtamaan isäni lähimmät miehet, mutta niin kuin kuulette he tappavat riemusta kiljuen parhaillaan noita onnettomia.»

			Rouva von Hallewyn seisoi kädet ristissä rinnalla Marian vieressä ja katseli tätä pyöreä pää kallellaan.

			»Mutta meidän pieni herttuattaremmehan on kihloissa Saksan keisarin pojan, Itävallan arkkiherttuan Maximilianin kanssa», hän sanoi sitten.

			Maria vilkaisi rouva von Hallewyniin ymmärtämättä mitä tämä oikein tarkoitti.

			»Ja mitä hyötyä minulla on sulhasestani?» hän sanoi sitten hiljaa. »Maximilian tuskin edes tietää miten minua ja minun kannattajiani kohdellaan täällä.»

			»Mutta pieni herttuatar voi milloin tahansa lähettää arkkiherttualle kirjeen, ja kun tämä ehtii Gentiin rauhoittuvat kaikki levottomuudet kuin itsestään. Nyt tarvitaan vain vahvaa kättä, ja sellainen on arkkiherttua Maximilianilla.»

			Maria katseli hetken rouva von Hallewyniä ikään kuin kahden vaiheilla.

			»Pieni herttuatarhan on aina vakuuttanut haluavansa täyttää isänsä viimeisen tahdon ja solmia avioliiton arkkiherttua Maximilianin kanssa», rouva von Hallewyn jatkoi. »Ja arkkiherttua on juuri oikea henkilö palauttamaan järjestyksen valtakuntaan. Ranskan kuningas Ludvig toivoisi pikku herttuattaren solmivan avioliiton hänen poikansa Kaarlen kanssa, mutta siitä avioliitosta ei Burgundi hyötyisi lainkaan. Tänne tarvitaan nyt miestä tarttumaan asioihin lujalla otteella eikä sellaista lasta kuin Ranskan kruununprinssi. Sitä paitsi Ranskan kruununprinssi Kaarle on ruma kyttyräselkäinen poika niin kuin koko Eurooppa tietää.»

			»Mutta kuinka saan lähetetyksi kirjeen Maximilianille?» Maria epäröi vielä.

			Rouva von Hallewyn seisoi kädet puuskassa Marian edessä ja Mariasta tuntui hetken kuin ei tuolle naiselle mikään olisi mahdotonta.

			»Pikku herttuatar kirjoittaa vain rauhassa sen kirjeen niin minä kyllä toimitan sen perille», rouva von Hallewyn sanoi päättäväisellä äänellä. »Minulla on kyllä lähettejä, joita Gentin maistraatti ei pysty saamaan kiinni.»

			Rouva von Hallewyn näytti niin tarmokkaalta, että Marian oli vaikeata pysyä vakavana.

			Vielä samana yönä Maria kirjoitti arkkiherttua Maximilianille ja ilmoitti haluavansa täyttää isänsä viimeisen toivomuksen ja olevansa valmis solmimaan avioliiton Maximilianin kanssa. Omasta puolestaan Maria vakuutti antavansa ilomielin kätensä Maximilianille. Hän lupasi myös olla isänsä toivomuksen mukaan uskollinen aviopuoliso arkkiherttualle.

			Maria pyysi kirjeessään Maximiliania kiiruhtamaan pian hänen luokseen, sillä hänen rakkaan isävainajansa viholliset ahdistivat häntä joka puolelta. Mikäli arkkiherttua ei saapuisi pian, voisivat kapinalliset painostaa Mariaa tekemään sellaisia päätöksiä, joita hän itse ei halunnut.

			»Tämän kirjeen tuoja kertoo teille mitä minulle kuuluu ja kuinka minua kohdellaan. Niin pian kuin olette valmis saapumaan lähettäkää tämän miehen kautta tieto, sillä hän on luvannut minulle ettei hän tule takaisin ennen kuin voi tuoda sanan teiltä.»

		

	
		
			Neljäs luku

			1

			Huhtikuussa 1477 ratsasti pieneen Bruggen kaupunkiin komea seurue. Uteliaat kaupunkilaiset katselivat hienoihin vaatteisiin pukeutuneita herroja ja jotkut tunsivat joukosta Trierin arkkipiispan ja Metzin piispan. Molempien piispojen perässä ratsasti pfalzkreivi Ludwig von Veldenz ja häntä seurasi 300 ratsumiestä. Kaupunkilaiset katselivat uteliaina haarniska-asuisia ratsumiehiä, jotka edustivat pienessä Bruggen kaupungissa huomattavaa sotilasmahtia. Pian tiedettiin, että Saksan keisari oli lähettänyt ratsumiehet suojelemaan tätä seuruetta. Valkoisen ratsunsa selässä istuvasta Ludwig von Veldenzistä tiedettiin jo ennen iltaa, että hän tulisi edustamaan arkkiherttua Maximiliania tämän häissä. Maximilian, jota oli odotettu, ei ollut päässyt vielä lähtemään, mutta todistaakseen että hän halusi ottaa Burgundin Marian puolisokseen ja tukea tätä vaikeina aikoina hän oli määrännyt Ludwig von Veldenzin toimimaan edustajanaan vihkiäisissä.

			Komea Ludwig von Veldenz herätti yleistä ihastusta kaupungin naisissa, jotka tarkastelivat häntä kadun reunalta uteliaina. Arkkiherttua Maximilian edusti heille valtaa ja voimaa, mutta tämä komea kreivi oli heille ennen kaikkea mies, joka sai heidän sydämensä lyömään kiihkeämmin.

			Mutta pfalzkreivi Ludwig von Veldenz ei luonut katsettakaan katujen reunalla seisoviin kansanjoukkoihin. Pää ylpeästi pystyssä, hienostuneilla kasvoillaan ylimielinen ilme, hän ratsasti kohti Prinsenhofin linnaa, missä Burgundin herttuatar Maria odotti hänen tuloaan.

			Prinsenhofin linnan pihalla saapui Maria äitipuolensa ja hovinaistensa seurassa pfalzkreiviä vastaan. Kreivi laskeutui ratsunsa selästä ja notkisti polvensa Marian edessä.

			Hovinaiset huokasivat ihastuksesta, sillä pfalzkreivi oli komea mies, mutta Maria näki Ludwig von Veldenzissä ainoastaan tulevan puolisonsa arkkiherttua Maximilianin edustajan.

			Prinsenhofin linnassa pfalzkreivi ojensi Marialle Maximilianin morsiamelleen lähettämät lahjat. Maria sai rannerenkaita, kaulaketjuja ja kallisarvoisia kiviä, mutta eniten hänen mieltään ilahdutti taulu, jonka pfalzkreivi antoi hänelle viimeiseksi. Taulu esitti Maximiliania, eikä Burgundin Marian ihastuksella ollut rajoja hänen katsellessaan ensimmäistä kertaa tulevan miehensä kuvaa. Tietenkään hän ei saanut näyttää ihastustaan hoviväelle, mutta hän tunsi itse miten hänen sydämensä löi kuin haljetakseen. Mikäli hän vielä joku päivä aikaisemmin oli epäröinyt, olisiko Maximilian se mies joka oli luotu häntä varten, nyt kaikki epäilykset kaikkosivat hänen mielestään.

			Maximilianilla oli kapeat kasvot, terävä kyömy nenä, Habsburgeille tyypillinen leuka ja suuret silmät. Maalauksessa hän oli pukeutuneena sotisopaan ja hänellä oli miekka kädessään.

			Suostuessaan Maximilianin puolisoksi Maria oli tehnyt sen kunnioituksesta isänsä viimeistä tahtoa kohtaan ja pelastaakseen samalla valtakuntansa joutumasta kapinallisten käsiin. Mutta kun Maria nyt katseli Maximilianin kuvaa, hänessä varmistui se käsitys, että juuri Maximilian oli tekevä hänet myös naisena onnelliseksi.

			2

			Muutamaa päivää myöhemmin pidettiin vihkiäiset. Marian seistessä pfalzkreivi Ludwig von Veldenzin vieressä hänet valtasi juhlallinen tunne. Pfalzkreivi edusti Maximiliania, jonka kanssa hänet nyt vihittiin avioliittoon. Vaikka Maximilian oli kaukana Wienissä, tuli Mariasta tällä hetkellä hänen puolisonsa, joka oli valmis kestämään miehensä kanssa niin hyvät kuin huonot päivät.

			Vihkiäisten jälkeen seurasi juhlallinen häävuoteen siunaaminen. Dame Anne itki ääneen riisuessaan Marialta tämän hienoa vihkipukua ja valmistaessaan nuorta herttuatarta muodollista hääyötä varten.

			»Mihin te jouduttekaan nyt, kultaseni!» dame Anne nyyhki. »Te ette itse vielä tiedä mitä teillä on edessänne.»

			Kun Marian hiukset oli avattu ja dame Anne oli kammannut ne, hän auttoi herttuattaren leveään paraativuoteeseen. Sitten hän avasi oven jo koko hovi Ludwig von Veldenz ja leskiherttuatar Margarete kärjessä tulvi huoneeseen. Soihtujen valossa kiipesi sitten pfalzkreivi hopeinen haarniska yllään Maria Burgundilaisen viereen vuoteeseen. Arkkiherttua Maximilianin aviollisia oikeuksia ei kuitenkaan saanut edes vertauskuvallisesti loukata ja niinpä asetettiin Marian ja pfalzkreivin väliin vuoteeseen terävä miekka.

			Leskiherttuatar Margarete seisoi selkä suorana ja katseli kuinka hänen tytärpuolensa aviovuode siunattiin soihtujen valossa. Mutta huoneen perällä itki dame Anne ääneen voimatta hillitä suruaan. Hän, joka oli elänyt niin monta vuotta hovissa, tiesi kyllä mitä avioliitto merkitsi. Nyt tosin oli Marian ja pfalzkreivin välillä vuoteessa paljastettu miekka, mutta kun arkkiherttua Maximilian saapuisi, ei minkäänlainen miekka turvaisi enää Marian koskemattomuutta. Silloin hänen olisi alistuttava miehensä tahtoon, ja dame Anne uskoi kyllä tietävänsä miten onnettomaksi hänen Mariansa täytyi tulla.

			Häntä, dame Annea, oli kohtalo suosinut niin ettei hänen koskaan ollut tarvinnut ottaa itselleen miestä. Mutta Marian oli uhrauduttava valtakuntansa hyväksi.

			Kyllähän nyt jokaisen pitäisi tietää mitä avioliitto on, dame Anne jatkoi mietteitään. Mitenkähän paljon iloa oli hänen Isabellallaan ollut Burgundin Kaarle-herttuan puolisona, eikä Rohkeaksi mainittu herttua ollut tehnyt nykyistä leskiherttuatarta sen iloisemmaksi. Koko hovi oli täynnä Kaarle-herttuan aviottomia lapsia, joita molempien laillisesti vihittyjen herttuattarien oli ollut pakko sietää silmissään joka päivä.

			Ja nyt odottaisi hänen pientä Mariaansa sama kohtalo, sillä eihän arkkiherttua Maximilian voinut olla sen ihmeellisempi kuin toisetkaan miehet. Dame Anne olisi toivonut, että Maria olisi aina voinut pitää vuoteessaan terävän miekan itsensä ja arkkiherttuan välissä, mutta sellaisissa asioissa ei tietenkään hänen, Dame Annen, mielipidettä kysytty.

			Kun arkkipiispa oli siunannut Marian ja Maximilianin aviovuoteen, nousi pfalzkreivi Ludwig von Veldenz sängystä ja polvistui Marian eteen. Sen jälkeen koko hovi lähti leskiherttuattaren ja pfalzkreivin jäljessä pois makuuhuoneesta.

			»Dame Anne», Maria kuiskasi ja nousi istumaan vuoteessaan. »Eikö hän ole kaunis!»

			Dame Anne kauhistui ja pani kätensä ristiin.

			»Mitä sinä puhutkaan, lapsi parka», hän sanoi. »Pfalzkreivi ei ole sinun aviomiehesi.»

			Dame Annen järkytykseksi Maria purskahti iloiseen nauruun.

			»En minä pfalzkreiviä tarkoittanutkaan», hän sanoi nauraen niin että kyyneleet valuivat hänen silmistään. »Minä tarkoitin omaa aviopuolisoani, Maximiliania, jonka kuva on minun huoneeni seinällä.»

		

	
		
			Viides luku

			1

			Elokuussa 1477 paistoi aurinko kuumasti arkkiherttua Maximilianin ratsastaessa Flanderiin. Toistatuhatta ratsumiestä käsittävän saattueen hevosten kaviot nostivat ilmaan pölyä, joka tunkeutui niin Maximilianin seurueen jäsenten kuin maantien varsille kerääntyneiden ihmisten nenään ja kurkkuun. Hiekka rahisi hampaissa, monet saivat sitä silmiinsä, mutta kansanjoukot pysyttelivät uskollisesti ulkona paahtavassa auringossa nähdäkseen edes vilahduksen Burgundin herttuattaren Marian puolisosta. Burgundissa oltiin kyllästyneitä levottomuuksiin ja kansa kaipasi voimakasta kättä, joka johtaisi sitä. Ranskan kuningas Ludvig XI oli käskenyt korjata koko Flanderin sadon ja viedä sen Ranskan puolelle saattaakseen Burgundin linnoitusten varusväen nälkäkuoleman partaalle. Gentissä, Bruggessa ja Brysselissä oli pelokkaasti odotettu mitä tuleman piti. Niinpä Maximiliania tervehdittiin valtakunnan ja kansan pelastajana, joka ottaisi maan ohjat käsiinsä ja karkottaisi viholliset.

			Minne Maximilian saapuikin hän kohtasi riemuitsevia kansanjoukkoja. Brysselissä oli ikkunat ja parvekkeet koristettu matoilla ja koko kaupungissa oli juhlavalaistus. Kansanjoukot tanssivat kaduilla ja tervehtivät riemuiten 18-vuotiasta arkkiherttua Maximiliania, jonka ne uskoivat karkottavan viholliset ja pelastavan valtakunnan. Maximilianin auringon paahtamat, miehekkäät piirteet, hänen kotkannenänsä ja kapeat kovat huulensa todistivat burgundilaisten mielestä hänen pystyvän palauttamaan rauhan valtakuntaan.

			Maximilianissa ei ollut mitään pehmeätä eikä velttoa. Hän istui valkoisen ratsunsa selässä varmana ja hänen monissa urheilulajeissa karaistunut olemuksensa herätti yleistä ihastusta. Maximilian oli burgundilaiselle kuin takuu voimasta ja paremmista päivistä.

			Arkkiherttuan perässä ratsasti 1 200 saksalaista haarniskaan pukeutunutta ratsumiestä, joiden näkeminen ilahdutti burgundilaisia. Heidän tuleva hallitsijansa toi mukanaan sotilaita, jotka olivat valmiit taistelemaan Burgundin puolesta sen vihollisia vastaan.

			Maximilian arvasi burgundilaisten ajatukset kuunnellessaan heidän tervehdyksiään: »Eläköön Burgundi! Eläköön Maximilian!»

			Kolme kuukautta oli ehtinyt kulua siitä kun hän oli lähtenyt Wienistä kohti Burgundia. Kolme kuukautta hän oli viettänyt hevosen selässä paahtavan kuumilla teillä. Hopeinen, kullalla silattu haarniska oli kuumennut auringonpaisteessa ja hiertänyt hänen kaulansa verille. Vain harvoin hän oli saattanut vaihtaa sen kevyeen takkiin, sillä kaikissa pysähdyspaikoissa oli hänen ollut pakko esiintyä kallisarvoinen haarniska päällään. Hänhän edusti omassa persoonassaan sotavoimaa, joka tästä lähtien turvaisi Burgundin.

			Bertrand von Fürstenberg, herttua Maximilianin lapsuudenystävä ja seuralainen hänen pitkällä matkallaan, vilkaisi silloin tällöin Maximiliania sivulta. Komeista juhlista ja kansanjoukkojen riemukkaista tervehdyksistä huolimatta ei arkkiherttua näyttänyt tyytyväiseltä. Päinvastoin oli Bertrand von Fürstenberg näkevinään hänen kasvoillaan haluttoman ilmeen, vaikka hän selvästi koettikin salata mielentilaansa. Eivät edes Kölnissä pidetyt lähes neljä viikkoa kestäneet juhlat näyttäneet sanottavammin kiinnostaneen nuorta arkkiherttuaa. Ehkäpä tähän oli kuitenkin osaltaan vaikuttanut myös se, että Maximiliania oli nöyryyttänyt tieto oman seurueensa huonosta taloudellisesta asemasta. Kölniin saavuttuaan hänen oli ollut jopa käännyttävä Maria Burgundilaisen edustajien puoleen ja pyydettävä rahaa niin että hän saattaisi saapua ratsumiehineen kyllin komeasti Burgundiin.

			Kreivi von Fürstenberg hymähti. Tämä oli tietysti nöyryyttänyt ylpeätä Maximiliania, mutta Burgundin herttuattaren edustajat olivat vastaan hangottelematta antaneet hänelle 100 000 guldenia. Niillä varoilla saattoi Maximilianin ratsujoukko hankkia itselleen tarpeelliset varusteet ja jatkaa komeasti matkaa. Tärkeintä oli tietenkin, ettei Burgundissa huomattu miten huonoissa varoissa Maximilian itse asiassa oli.

			Kreivi Bertrand von Fürstenberg vilkaisi varovasti pfalzkreivi Ludwig von Veldenziin ja vaihtoi tämän kanssa keskinäistä ymmärtämystä todistavan katseen. Kukaan ei koko päivänä ollut uskaltanut puhutella arkkiherttua Maximiliania, joka oli istunut ratsunsa selässä voimakas leuka ylpeästi pystyssä ja kasvoillaan luotaantyöntävä ilme. Hänen kullankeltaiset hiuksensa, jotka ulottuivat olkapäille asti, pehmensivät kuitenkin hänen muutoin niin jäykkää olemustaan. Kansanjoukot, jotka tungeksivat katujen ja teiden varsilla, näkivät vain kultahiuksisen prinssin valkoisen ratsun selässä, mutta eivät erottaneet nyrpeätä ja kopeata ilmettä hänen kasvoillaan.

			Arkkiherttua istui ratsunsa selässä pitäen huolettomasti ohjaksista kiinni. Hän oli kyllästynyt tähän loppumattomaan matkantekoon, kyllästynyt juhliin ja vastaanottoihin, kyllästynyt ihmisiin, jotka katselivat häntä ihaillen teiden varsilta. Jokainen päivä, jonka hän matkasi, vei hänet kauemmaksi hänen kotimaastaan ja kaikesta siitä mitä hän rakasti elämässään.

			Kaikkialla vain tasaista maata, jokia ja kanaaleja, loppumattomiin tuulimyllyjä ja hyvin hoidettuja viljelyksiä. Miten kyllästyttävää sitä olikaan katsella verrattuna Itävallan alppimaisemiin.

			Mutta varakas tämä maa oli, se Maximilianin oli myönnettävä. Jokainen pienikin talonpoikaistalo todisti varallisuutta, puutarhat olivat hyvin hoidetut ja talot moitteettomassa kunnossa. Yksinpä nuo tuulimyllytkin, jotka olivat saaneet hänen seurueensa muut jäsenet ihastumaan, olivat hyvässä kunnossa. Niin, kaikki oli hyvin hoidettua ja vaurasta, siitä ei ollut epäilystäkään.

			Mutta juuri tämä Flanderin rikkaus tuntui nyt erikoisesti ärsyttävän Maximiliania. Ellei Burgundin herttuatar Maria olisi ollut niin rikas ja ellei hänen valtakuntansa olisi Maximilianin kautta tuonut vanhalle keisari Fredrik III:lle niin paljon rahaa, ei Maximilianin olisi koskaan ollut pakko lähteä tälle, matkalle.

			Juuri nämä hyvin hoidetut tuulimyllyt, talot ja pellot olivat sinetöineet hänen kohtalonsa. Vanha keisari oli tarvinnut rahaa, sen oli Maximilian saanut kuulla joka päivä. Verot ja tullit eivät tuottaneet tarpeeksi ja vanha keisari oli pantannut jo kaiken minkä oli voinut. Vielä hän omisti kuitenkin oman yksityisen aarrekammion, mutta siihen hän ei halunnut koskea.

			Maximilianin kasvoille tuli katkera ilme ja hän rypisti kulmiaan. Hänen isänsä, vanha keisari Fredrik, rakasti enemmän aarrekammiotaan kuin omaa poikaansa, hän ajatteli. Aarrekammiosta ei keisari ollut valmis luovuttamaan mitään, sillä takasihan hänen salainen aarteensa hänelle vielä mahdollisuuden saada lainoja. Maximilian ei tiennyt miten suuri vanhan keisarin kuuluisa aarre oli, sillä edes omalle pojalleen ei Fredrik ollut halunnut paljastaa sitä. Hän vahti huolellisesti aarrettaan, ja Maximilianista oli usein tuntunut siltä kuin nämä salaperäiset arvoesineet olisivat hänen isänsä mielestä tämän politiikan jatkumisen varmin tae.

			Mutta rahaa oli täytynyt saada, ja keisari Fredrik oli aloittanut toiveikkaasti avioliittoneuvottelut Kaarle Rohkean kanssa jo vuosia aiemmin. Heidän lastensa avioliitto turvaisi isien elämäntyön, he olivat tuumineet yhdessä. Maximilian edustaisi sotavoimaa, kun taas Burgundista virtaisi tarpeelliseksi käynyttä rahaa Fredrik-keisarin tyhjentyneisiin kassakirstuihin.

			Maximilian nykäisi ohjaksista ikään kuin hänen ratsunsa olisi syypää tähän tilanteeseen. Viisas eläin käänsi päätään ja katsoi isäntäänsä aivan kuin tahtoisi kysyä mitä tällä oikein oli mielessään. Maximilian näki ratsunsa katseen, naurahti ja kumartui sitten taputtamaan eläintä kaulalle. Eihän hevonen toki voinut olla syypää siihen onnettomuuteen mikä häntä odotti.

			Sillä onnettomuutena piti Maximilian avioliittoaan Burgundin Marian kanssa. Maria Burgundilainen merkitsi rikkautta, ja vanha keisari tarvitsi rahaa. Niinpä oli Maximilianin ollut pakko luopua omasta henkilökohtaisesta onnestaan ja lähteä pitkälle matkalleen kohti kaukaista Flanderia yhdistääkseen siellä elämänsä herttuatar Marian elämään. Eikä hän edes tiennyt Mariasta mitään, hänellä ei ollut aavistustakaan siitä miten he kaksi sopeutuisivat yhteen. Pahinta oli ettei hän tuntenut vielä lainkaan halua solmia avioliittoa ja sitoa itseään. Koko elämä oli näyttänyt olevan houkuttelevana hänen edessään, hän olisi voinut metsästää päiväkausia tovereidensa kanssa ja viettää reipasta ulkoilmaelämää. Mutta siitä oli hänen keisarin vaatimuksesta ollut luovuttava ja lähdettävä kohti Burgundia pelastaakseen maansa taloudelliselta perikadolta.

			Maximilian puristi kapeita huuliaan yhteen ja hänen silmänsä tuntuivat katsovan jonnekin kauas. Vanhan keisarin aarrekammion avulla olisi valtakunnan raha-asiat voitu yhtä hyvin saada kuntoon, mutta keisari Fredrik ei ollut halunnut kuulla puhuttavankaan siitä että hänen olisi pakko turvautua omaan henkilökohtaiseen omaisuuteensa. Sitä paitsi hänellä oli mahdollisuus saada lainoja niin kauan kuin tiedettiin hänen aarrekammionsa olevan koskematta.

			Tietysti asia oli noin, kyllähän Maximilian sen ymmärsi. Hän ei vain oikein vielä olisi halunnut solmia avioliittoa ja lähteä kauas Burgundiin. Sitä paitsi oli Wienissä Rosina von Kraig, hänen sisarensa Kunigunden hovineito. Maximilian sulki hetkeksi silmänsä ja oli samassa näkevinään Rosinan edessään. Tämä saapui pitkänä ja hoikkana, hänen käyntinsä oli kuin kuningattaren ja hänen kauniilla kasvoillaan oli riemukas ilme.

			Rosina kuului niihin naisiin, jotka menevät miehen veriin, Maximilian ajatteli edelleen. Kun Rosina kulki korkeapovisena keinuvin askelin hovissa hän kiinnitti kaikkien miesten huomion. Jokainen heistä olisi ollut valmis ottamaan Rosinan omakseen, mutta tämä ei välittänyt kenestäkään hoviherrasta. Rosina kuului sieluineen ja ruumiineen hänelle, Maximilianille, sen tyttö oli todistanut hänelle monina tulisina lemmenöinä.

			Maatessaan Rosinan vieressä tämän pienessä huoneessa oli Maximilian vannonut usein ettei hän koskaan jättäisi Rosinaa. Hän oli jopa ajatellut ottaa tämän puolisokseen, mutta siitä hän ei ollut sentään uskaltanut puhua keisari Fredrikille vielä mitään. Hänestä oli vain tuntunut mahdottomalta ajatella, että hänen jonain päivänä olisi otettava vaimokseen joku toinen nainen kuin Rosina, joka oli täyttänyt hänen kokemattoman pojansydämensä kokonaan.

			Ja miten Rosina olikaan osannut rakastaa! Hänen intohimonsa oli saattanut Maximilianin aivan pyörryksiin, ja kaiket päivät tämä oli odottanut illan tuloa voidakseen taas hiipiä Rosinan luo. Hänen oli tietenkin ollut pakko tehdä se salaa, sillä vanha keisari ei varmaankaan olisi halunnut, että hänen poikansa, hänen valtansa perijä, vietti yönsä hovinaisen vuoteessa. Maximilianin olisi kerran otettava puolisokseen joku prinsessa tai herttuatar, joka toisi valtakunnalle suurta hyötyä. Mitä olivat keisari Fredrikiä kiinnostaneet Maximilianin tunteet ja hänen ensirakkautensa! Keisarin poikien avioliitot oli solmittava valtakunnan etua silmällä pitäen, eikä silloin voitu ottaa huomioon sitä oliko kruununperillinen kenties menettänyt sydämensä jollekin kauniille hovinaiselle.

			Mutta Rosinan valkoiset käsivarret, hänen pitkä notkea ruumiinsa ja hänen tulinen rakkautensa olivat saaneet Maximilianin suhtautumaan haluttomasti keisarin hänelle suunnittelemaan ja päättämään avioliittoon. Mitä häntä liikutti Burgundin herttuatar, josta hän ei tiennyt mitään. Toista oli Rosina, joka sai hänen koko nuoren miehen ruumiinsa syttymään ja jonka käsivarsilla hän oli kokenut elämänsä ihanimmat hetket.

			Mutta nyt Rosina oli kaukana Itävallassa ja hän, Masimilian, oli matkalla Burgundin Marian luo, jonka kanssa hänen olisi elettävä lopun elämäänsä.

			Mutta mitä ymmärsi keisari Fredrik rakkaudesta? Kun hän itse oli 32-vuotiaana solminut avioliiton, hän oli tarkkaan harkinnut kuka prinsessa hyödyttäisi eniten hänen valtakuntaansa. Lopulta hän oli päätynyt Portugalin prinsessaan Eleonoreen, jonka oli kerrottu olevan ihmeen kaunis ulkonäöltään. Mutta Maximilian oli varma, että Portugalin rikkaudet olivat merkinneet vähintään yhtä paljon hänen isälleen.

			Maximilian jäi oikein ajattelemaan tätä asiaa. Hän oli joskus kuullut kerrottavan, että hänen vanhoilla päivillään niin kuivaksi muuttunut isänsä ei aina olisi ollut samanlainen. Väitettiin, että keisari Fredrikiä oli kiehtonut romanttinen ja kaukainen Portugali ja se kuvaus, jonka hänen lähettiläänsä olivat antaneet hänelle prinsessa Eleonoresta. Joka tapauksessa Maximilian tiesi, miten hänen isänsä oli suuttunut nähdessään ensimmäisen kerran Sienassa tulevan puolisonsa. Prinsessa Eleonore oli matkustanut 82 päivää laivalla kovassa myrskyssä Portugalista Italiaan, mutta keisari Fredrikiä eivät hänen tulevan puolisonsa kärsimykset merimatkalla olleet näyttäneet liikuttavan. Hän oli kalvennut raivosta nähdessään ensimmäisen kerran pienen Eleonoren, joka oli horjuvin askelin astunut maihin laivasta. Keisari Fredrikin mielestä Eleonore oli ollut aivan liian mitätön ja hento, ja hän oli syyttänyt lähettiläitä siitä etteivät nämä olleet kuvanneet hänen tulevaa puolisoaan hänelle oikein. Ennen pitkää oli Fredrikin kuitenkin ollut myönnettävä, että pieni Eleonore oli hyvin viehättävä. Tällä oli enkelimäiset kasvot, kiiltävän mustat hiukset ja säteilevät silmät. Eniten oli Fredrikiä kuitenkin miellyttänyt Eleonoren älykkyys. Tällä oli aina ollut hetkessä valmiina nokkela vastaus eikä hän ollut näyttänyt pelkäävän tulevaa puolisoaan eikä tämän suurta seuruetta lainkaan.

			Fredrik oli ennen pitkää ihastunut Eleonoreen niin paljon, että hän kaikessa oli pyrkinyt ottamaan tämän huomioon. Koska Eleonore oli Fredrikin mielestä ollut vielä lapsi, hän oli häiden jälkeen odottanut viikkokausia ennen kuin oli ottanut Eleonoren todella vaimokseen. Joka yön hän oli tyytynyt nukkumaan kauniin, vaikkakin nuoren ja hänen mielestään lapsellisen puolisonsa vieressä haluamatta pelästyttää tätä, niin kuin hän itse oli asian selittänyt. Joskus Maximilian myös oli myöhemmin kuullut kerrottavan, että hänen isänsä oli nuorena miehenä halveksinut karkeata aistillisuutta.

			Maximilianin ystävät pfalzkreivi Ludwig von Veldenz ja kreivit Bertrand von Fürstenberg ja Helmuth von Lichtenberg katsoivat huolestuneina aina silloin tällöin Maximilianiin. Arkkiherttua näytti kokonaan vaipuneen omiin ajatuksiinsa eivätkä hänen ystävänsä uskaltaneet häiritä häntä. Silloin kun Maximilian oli tuon näköinen oli viisainta olla hiljaa ja antaa hänen olla omissa mietteissään. Hiukan kreivejä kylläkin hämmästytti se, ettei hän näyttänyt edes huomaavan miten riemuissaan kansanjoukot ottivat hänet vastaan.

			Tosin kansansuosioon ei kannattanut paljonkaan luottaa, kreivi Bertrand von Fürstenberg ajatteli. Hetkeä aiemmin olivat nämä ihmiset, jotka nyt riemuitsivat katujen varsilla arkkiherttua Maximilianin ratsastaessa seurueineen kaupunkiin, huutaneet vihaansa Burgundin Marian isää Kaarle Rohkeaa vastaan. Mutta maahan hyökkäävien ranskalaisten hävitystyöt ja veriset vainot olivat hetkessä muuttaneet mielialan. Nyt tervehdittiin Saksan keisarin poikaa valtakunnan pelastajana.

			Pienen kaupungin ohi ratsastaessaan joutui Maximilianin seurue hetkeksi pysähtymään pormestarin toivottaessa arkkiherttuan tervetulleeksi. Pysähdys oli lyhyt, mutta kuitenkin tarpeeksi pitkä jotta väkijoukosta ehti työntäytyä Bertrand von Fürstenbergin luo nuori tyttö pieni ruusukimppu kädessään. Tyttö kohottautui varpailleen ja ojensi kukkansa Bertrandille. Tämä ehti nähdä suuret silmät ja punaiset huulet, joita hän mielellään olisi kumartunut suutelemaan, mutta arkkiherttuan seurue jatkoi samassa matkaansa. Bertrand kohotti kukkakimppunsa ilmaan ja hymyili tuntemattomalle kaunottarelle hermostuneena siitä ettei seurue ollut pysähtynyt pitemmäksi aikaa, mutta toisaalta hyvillään tästä tervehdyksestä. Mikäli häneen suhtauduttaisiin näin koko ajan Flanderissa, hän uskoi viihtyvänsä siellä hyvin.

			2

			Maria Burgundilainen kulki edestakaisin suuressa salissa Ten Wallen linnassa Gentissä, missä Burgundin hovi parhaillaan oli. Suurissa uuneissa paloi tuli, sillä vaikka ulkona olikin kuuma kesä, oli linnassa kosteata.

			Maria katseli ympärilleen kuin varmistuakseen siitä, että kaikki oli kunnossa. Kallisarvoiset seinävaatteet, puuleikkauksin koristetut huonekalut ja aidot itämaiset matot oli kuljetettu Gentiin hovin mukana. Kaarle-herttuan aikana oli Burgundin hovi ollut yhtä mittaa liikkeellä. Oli siirrytty kaupungista toiseen ja huonekalut, kallisarvoiset ruoka-astiastot, matot ja verhot oli kuljetettu aina mukana.

			Maria nyökytteli mietteissään päätään. Ten Walle oli valmis ottamaan vastaan tulevan isäntänsä arkkiherttua Maximilianin kun tämä saapuisi. Itse olisi Maria halunnut kohdata tulevan puolisonsa pienessä Bruggen kaupungissa, mutta se olisi ollut loukkaus gentiläisiä kohtaan, ja oli niin Marian äitinsä leskiherttuatar Margareten ehdotuksesta tullut Gentiin kohdatakseen täällä Maximilianin.

			Maria puristi käsiään yhteen ja jatkoi hermostunutta kulkuaan. Aina aina välillä hän pysähtyi Maximilianin muotokuvan eteen ja katseli sitä tarkkaan. Hänestä tuntui, että hän tiesi jo tarkalleen miltä hänen tuleva puolisonsa näytti, niin usein hän oli tarkastellut tämän muotokuvaa. Tämän miehen kanssa hänen olisi tulevaisuudessa hallittava heidän molempien valtakuntia, tälle miehelle hänen olisi oltava uskollinen ja tälle miehelle hän olisi velvollinen synnyttämään lapsia hankkiakseen heidän suurelle valtakunnalleen perijän.

			Maria punastui päästyään näin pitkälle ajatuksissaan ja joutui aivan hämilleen. Hänen olisi elettävä yhdessä Maximilianin kanssa niin kuin hänen isänsä herttua Kaarle ja äitipuolensa Margaretekin olivat eläneet. Iltaisin hänen olisi mentävä samaan vuoteeseen Maximilianin kanssa, sillä hehän olivat aviopari.

			Maria sävähti aivan kuumaksi ehdittyään näin pitkälle ajatuksissaan. Hän oli usein kuullut hovinaisten kertovan rakkausseikkailuistaan – tarinat eivät tietenkään olleet tarkoitetut hänen korvilleen – ja hän oli itsekseen usein ihmetellyt sitä miten paljon nopeat suudelmat ja hyväilyt linnan hämärissä käytävissä ja uudet rakastajat olivat merkinneet hänen hovinaisilleen.

			Itse hän haluaisi aina olla uskollinen Maximilianille, sen hän oli päättänyt mielessään. Hän oli jo ehtinyt rakastua tämän muotokuvaan, jonka kanssa hän oli seurustellut joka päivä. Maximilian oli tullut hänelle tutuksi ja hän odotti nyt hartaasti arkkiherttuan tuloa. Koko matka Flanderiin oli kestänyt Marian mielestä kohtuuttoman kauan, ja hän oli lähettänyt ratsumiehiä Maximiliania vastaan. Näiden oli määrä ottaa selville miten pitkälle tämä oli ehtinyt matkallaan kohti Gentiä. Ensimmäiselle, joka pystyisi ilmoittamaan arkkiherttuan lähestymisestä, hän oli luvannut maksaa palkkion voidakseen olla varma siitä, että mies käyttäisi lyhintä tietä kiiruhtaessaan Gentiin. Maria oli vielä ilmoittanut, että hänelle oli heti tuotava sana arkkiherttuan lähestymisestä, olipa yö taikka päivä.

			Lopulta Maria suostui menemään vuoteeseen äitipuolensa leskiherttuatar Margareten kehotuksesta. Margareten mielestä oli tärkeätä, että Maria tulevan puolisonsa lähestyessä olisi mahdollisimman edukseen ulkonäöltään, ja hän piti sen takia valvomista turhana.

			Maria oli tuskin ehtinyt nukahtaa leveässä vuoteessaan monien lämpimien peittojen alla, kun hänen hovinaisensa kiiruhti sisään makuuhuoneeseen kynttilä kädessään.

			»Teidän ylhäisyytenne», hovinainen sanoi vetäen Marian vuoteen verhot syrjään. »Täällä on lähetti joka tulee Leuvenista.»

			Maria nousi kiireesti vuoteesta ja hovinainen auttoi hänen päälleen soopelinnahalla vuoratun viitan.

			»Pyydä lähetti tänne», Maria sanoi.

			Hetkistä myöhemmin horjui väsynyt lähetti sisään. Säästääkseen aikaa oli hän ratsastanut malttamatta pysähtyä välillä vaihtamaan hevosta. Niinpä hänen ratsunsa oli lopulta lysähtänyt kuolleena tielle. Onneksi oli hänen onnistunut saada heti uusi ratsu läheisestä majatalosta niin että hän oli saattanut jatkaa matkaa.

			»Missä arkkiherttua on tällä hetkellä?» Maria keskeytti miehen kuvauksen malttamattomana.

			»Arkkiherttua Maximilian on Leuvenissa», lähetti vastasi.

			»Oletko aivan varma siitä?» Maria kysyi kiihtyneenä.

			Lähetti nyökkäsi väsyneenä. Hän oli ratsastanut levähtämättä niin kauan, että hän pelkäsi pyörtyvänsä herttuatar Marian jalkojen juureen. Ja sitä hän ei tietenkään saanut tehdä, sillä sehän olisi voinut tuntua herttuattaresta pahalta enteeltä. Niinpä lähetti painautui seinää vasten saadaksensa siitä tukea.

			Aina yhtä järkevä ja käytännöllisesti ajatteleva leskiherttuatar Margarete kaatoi viiniä lasiin ja antoi sen lähetille. Mutta miehen kädet vapisivat niin että viiniä läikkyi hänen päälleen ja valui kallisarvoiselle matolle. Silloin leskiherttuatar tarttui uudestaan lasiin ja juotti lähettiä aivan kuin tämä olisi pieni poika.

			»Istu nyt ja kerro mitä tiedät», hän sanoi sitten rauhallisesti ja osoitti kädellään takan edessä olevaa tuolia.

			Lähetti tuntui hetken epäröivän, eihän hänen olisi toki sopinut istuutua näin korkeassa seurassa, mutta hän noudatti sitten kuitenkin kehotusta. Koko maailma tuntui pyörivän hänen silmissään ja lattia alkoi arveluttavasti keinua hänen jalkojensa alla.

			»Oletko varma että arkkiherttua on jo Leuvenissa?» Maria tiedusteli vielä.

			Lähetti nyökkäsi.

			»Minä näin hänet omin silmin», mies kertoi. »Sitten lähdin ratsastamaan suorinta tietä tänne kertoakseni uutisen.»

			Leskiherttuatar Margarete antoi rauhallisella äänellään määräyksen tarjota lähetille syötävää ja viedä miehen sitten nukkumaan. Lähetti nousi jäykin polvin tuolista ja oli jo ehtinyt ovelle asti, kun Maria muisti lupaamansa palkkion. Hän pyysi miestä odottamaan hetken, otti pöytänsä laatikosta painavan rahapussin ja antoi sen miehelle.

			»Kiitos näistä tiedoista», Maria sanoi.

			Lähetin poistuttua Maria meni leskiherttuatar Margareten nimenomaisesta kehotuksesta vielä takaisin vuoteeseen, sillä kellohan oli vasta kaksi ja aamuun oli aikaa. Mutta nukkua hän ei enää malttanut, vaan kääntelehti levottomasti. Auringon noustessa Maria työnsi päättäväisesti peitteensä syrjään ja alkoi pukeutua. Hän oli aivan liian jännittynyt malttaakseen maata vuoteessa, eikä nukkumisesta ollut puhettakaan.

			Maximilian oli jo Leuvenissa, Maria ajatteli yhtä mittaa. Sitten hän kutsutti luokseen tärkeimmät neuvonantajansa ja muistutti näitä vielä kerran siitä miten Maximilian oli otettava vastaan. Koko päivän saapui Marian luokse uusia lähettejä, jotka osasivat täsmälleen sanoa miten kaukana Gentistä arkkiherttua parhaillaan oli.

			3

			Maximilianin saapuessa elokuun 18. päivänä 1477 Gentin kaupunkiin tervehtivät kansanjoukot häntä riemuhuudoin. Koko kaupunki oli koristettu kukkasin ja lipuin, ja niille kaduille joita arkkiherttuan tiedettiin ratsastavan oli pystytetty kunniaportteja.

			Gentin kaupungin ulkopuolella ratsasti Maximiliania vastaan viisisataa asemiestä valkoinen samettipuku yllään. Vielä edellisenä päivänä he olivat Kaarle Rohkean kuoleman takia pitäneet mustaa asetakkia, mutta nyt oli Gentin kaupunki halunnut sotilaiden vaatetuksellakin todistaa Maximilianille, että kysymyksessä oli ilon juhla.

			Maximilian huomasi että kunniaportteihin oli kiinnitetty leveitä nauhoja, joissa luki suurin kirjaimin: »Sinä olet meidän ruhtinaamme ja päällikkömme», ja »Taistele meidän kanssamme niin me teemme mitä sinä käsket meidän tehdä!»

			Soihdut lepattivat katujen molemmilla puolilla, ja niiden punertavassa valossa saattoivat kaupunkilaiset nähdä arkkiherttuan, joka saapui heidän kaupunkiinsa pukeutuneena kultabrokadipukuun. Raivokkaat riemuhuudot kaikuivat ja Maximilianin seurueen oli useita kertoja pakko pysähtyä kansanjoukon tukkiessa kadut. Soihdut kuumensivat ilman ja Maximilian koetti huomaamatta pyyhkiä hikeä otsaltaan.

			Ensimmäisen kerran koko pitkän matkan aikana kohosi Maximilianin kasvoille hymy. Kreivi Bertrand von Fürstenberg huokasi helpotuksesta. Hän oli koko ajan pelännyt, että Maximilian lähestyisi tulevaa puolisoaan vakavan ja kiusaantuneen näköisenä. Itse oli Bertrand nauttinut matkasta Wienistä Flanderiin täysin sydämin, ja muutamissa majapaikoissa hän oli saanut seuraksi vuoteeseensa jonkun sievän tytönkin. Mutta Maximilian ei ollut välittänyt mistään sellaisesta koko matkan aikana, oli vain ratsastanut tuikea ilme kasvoillaan. Tietenkin hän oli ajatellut kaunista Rosina von Kraigia, mutta kreivi Bertrandin mielestä hän olisi voinut unohtaa uhkeapovisen Rosinan ja keskittyä ajattelemaan niitä iloja mitä hänen tuleva puolisonsa, upporikkaan Burgundin herttuatar Maria, pystyisi hänelle tarjoamaan.

			Ratsastaessaan Ten Wallen linnan pihalle Maximilian näki soihtujen valossa portailla herttuatar Marian ja tämän äitipuolen, leskiherttuatar Margareten. Hän hypähti notkeasti ratsunsa selästä, heitti ohjakset paikalle kiiruhtaneelle palvelijalle ja harppoi pitkin askelin portaita ylös. Margarete käänsi poskensa Maximiliania kohti, ja tämä suuteli kuuliaisesti leskiherttuatarta. Kääntyessään sitten Marian puoleen Maximilian tunsi miten hänen sydämensä alkoi lyödä kovempaa. Jos Yorkin Margarete olikin vastaanottanut hänet juhlallisesti kaikkia muotoja noudattaen, niin Maria katseli häntä sen sijaan suurissa silmissään melkein pelästynyt ilme. Maximilianista tuntui hetken kuin Maria olisi rukoillut mielessään että hänen ulkonäkönsä miellyttäisi Maximiliania. Hänen pyöreät pehmeät huulensa vapisivat aavistuksen verran ja hänen kasvonsa olivat jännityksestä kalpeat. Suuret siniset silmät näyttivät odottavan, että hänet hyväksyttäisiin ja häntä rakastettaisiin.

			Maximilian tunsi äkkiä hellyyttä Burgundin Mariaa kohtaan. Tähän saakka Maria oli merkinnyt hänelle Burgundin perijätärtä, joka hänen oli otettava puolisokseen jotta hän varmistaisi isänsä, Saksan keisarin Fredrik III:n, tarvitseman taloudellisen tuen, mutta nyt seisoikin hänen edessään nuori nainen, joka hätääntyneenä tuntui odottavan hänen hyväksymistään. Maximilian ehti huomata, että Marialla oli hyvä ryhti, vaikka tämä ei seisonutkaan selkä yhtä jäykkänä kuin äitipuolensa. Hänen kasvonsa olivat viehättävät, niisssä oli Maximilianin mielestä jotain lapsellista ja miehiseen suojelukseen vetoavaa. Hänen vartalonsa miellytti jo ensi näkemältä Maximiliania. Maria ei ollut yhtä pitkä ja hoikka kuin Rosina von Kraig, hän oli päinvastoin paljonkin pienempi ja vartaloltaan hiukan pyöreä.

			»Tervetuloa valtakuntaani, jalo saksalainen prinssi, jota minun sydämeni on niin kauan kaivannut», Maria sanoi ja niiasi syvään Maximilianin edessä.

			Arkkiherttuan kasvoille kohosi hymy hänen kuullessaan Marian juhlalliset sanat, jotka sopivat niin huonosti yhteen pienen herttuattaren lapsellisen ulkonäön kanssa. Hänet valtasi äkkiä halu kietoa käsivartensa Marian olkapäiden ympäri, mutta hän hillitsi kuitenkin itsensä. Jo ensi näkemältä Maria oli viehättänyt häntä, ja hän muisteli nyt hiukan hämmentyneenä sitä tosiseikkaa, että hän oli kolme kuukautta matkustanut kohti Burgundia tyytymättömänä siihen että hänen olisi Gentissä otettava puolisokseen Kaarle Rohkean tytär ja tämän maiden perijä. Montakaan ajatusta hän ei ollut uhrannut Marialle, joka oli merkinnyt hänelle vain keisari Fredrikin politiikan toteutumista.

			Ja nyt Maria seisoi hänen edessään suurissa sinisissä silmissään katse, joka tuntui pyytävän apua valtakunnalle, mutta ennen kaikkea rukoilevan, että Maximilian voisi rakastaa häntä.

			Arkkipiispa astui nyt Marian ja Maximilianin väliin ja sanoi juhlallisella äänellä Marialle:

			»Sinä olet naisista onnellisin, sillä sinut on keisari Fredrik valinnut pojalleen puolisoksi. Arkkiherttua Maximilianille olet sinä synnyttävä pojan, joka taistelee sinun kansasi vihollisia vastaan. Hänen nimensä tulee tunnetuksi kautta koko maailman, sillä hänhän on mahtavimpien ruhtinaiden jälkeläinen.»

			Maria punastui arkkipiispan puhuessa hänen ja Maximilianin tulevasta lapsesta ja katsoi hämmentyneenä maahan. Mutta tervetuliaisseremonioiden oli jatkuttava, ja arkkipiispa tarttui varovasti Mariaa kyynärpäästä muistuttaakseen siten tälle mitä tämän oli sanottava tulevalle puolisolleen. Maria kohotti varovasti katseensa ja toisti jo monta kertaa ulkoa opettelemansa sanat:

			»Minä olen korkeasyntyisen herrani palvelija. Minä olen valmis tekemään kaiken mikä häntä miellyttää, sillä hänen tahtonsa on minun iloni.»

			Ilmeisen tyytyväisenä tervetuliaisjuhlallisuuksiin viittasi leskiherttuatar Margarete Maximiliania seuraamaan häntä sisälle linnaan. Maximilian häkeltyi hetkeksi nähdessään hovin suuret rikkaudet. Kaikkialla oli hopeisia kynttilänjalkoja, kallisarvoisia gobeliineja ja hienoja huonekaluja. Eipä ihme, että rahan tunteva keisari Fredrik oli ollut niin kiinnostunut saamaan Burgundin Marian poikansa puolisoksi. Mutta tällä hetkellä eivät Burgundin aarteet merkinneet Maximilianille niinkään paljon kuin herttuatar Maria, joka kulki hänen edellään. Hän huomasi miten hoikka Marian vyötärö oli ja kuinka houkuttelevasti pienen herttuattaren lanteet keinahtelivat tämän kulkiessa.

			Maximilianin valtasi halu pyytää kaikkia toisia poistumaan jotta hän saisi olla hetken kahden Marian kanssa. Hän olisi halunnut painaa Marian pään rintaansa vasten ja vakuuttaa Marialle miten valmis hän oli rakastamaan tätä. Hän tunsi miten hänen verensä alkoi kiertää yhä kiihkeämmin. Marian tervehtiessä häntä tämän pyöreä povi oli noussut ja laskenut aivan kuin olisi ollut hyvin kiihdyksissään. Ehkäpä tyttö hyvinkin pelkäsi häntä, Maximiliania, ja ajatteli vavisten pitkää elämää, joka heidän olisi elettävä yhdessä.

			Maximilian olisi halunnut kiiruhtaa Marian luo ja sanoa ettei tällä ollut mitään syytä pelkoon. Hän rakastaisi Mariaa, sen hän oli nähnyt jo portailla kohdatessaan ensi kerran Marian silmät, ja hän tekisi parhaansa jotta Maria voisi elää onnellisena hänen rinnallaan.

			Kreivi Bertrand von Fürstenberg vilkaisi vaivihkaa Maximilianiin. Näin siis kuitenkin kävi, hän ajatteli mielessään. Ratsastettuaan viikkokaupalla happaman ja tyytymättömän näköisenä kohti Flanderia oli arkkiherttua menettänyt heti sydämensä nähtyään pienen herttuattaren. Vaikka ei se kreivi Bertrandin mielestä mitenkään ihmeellistä ollut, sillä herttuatar oli viehättävä katsella ja pystyisi varmasti ilahduttamaan arkkiherttuaa monella tavoin.

			Kauniin Rosina von Kraigin arkkiherttua näytti ainakin unohtaneen, ja se oli kreivi Bertrandin mielestä tärkeätä. Jos Rosina olikin prinsessa Kunigunden hovinaisena ollessaan pystynyt viehättämään Maximiliania, hän kuului nyt kuitenkin auttamattomasti menneisyyteen. Ymmärsihän toki jokainen ettei hovinainen, kauniskaan, ollut mitään todellisen herttuattaren rinnalla. Voisihan arkkiherttua toki myöhemmin hakea pientä vaihtelua hovinaisten joukosta, mikäli hänen avioliittonsa osoittautuisi ikäväksi. Ja kaikkihan tiesivät, että vaihtelu virkisti miehen mieltä.

			Mutta tällä hetkellä ei arkkiherttualla kreivi Bertrandin mielestä ollut mitään syytä muistella Rosinaa.

			Aterian jälkeen, kun koko herttuallinen seurue oli noussut pöydästä, leskiherttuatar Margarete johdatti tyttärensä ja Maximilianin suureen saliin. Siellä hän asettui seisomaan Maximilianin viereen ja kehotti tätä etsimään sen neilikan, jota Maria kantoi sydämellään. Kreivi Bertrand näki miten herttuatar Maria punastui hiusrajaa myöten ja loi katseensa häkeltyneenä lattiaan. Myös arkkiherttua hämmentyi eikä näyttänyt hetkeen tietävän mitä hänen pitäisi tehdä.

			»Sinun, poikani, on haettava tämä neilikka ja poimittava se», leskiherttuatar Margarete jatkoi rauhallisesti.

			Hetkeksi näytti arkkiherttuan kasvoille leviävän epävarma ilme. Kreivi Bertrand kurotti kaulaansa nähdäkseen paremmin. Sekä Maria että Maximilian seisoivat nolon näköisinä ja tilanne tuntui heistä kummastakin ilmeisen kiusalliselta.

			Kreivi Bertrand nuolaisi varovasti huuliaan. Jos hän olisi ollut arkkiherttuan paikalla, hän ei olisi hetkeäkään epäröinyt, vaan olisi heti tehnyt työtä käskettyä. Olihan kysymys hänen morsiamestaan, ja jos koko hovi leskiherttuatar Margarete kärjessä olisi odottanut, että hän pujottaisi kätensä kauniin pienen herttuattaren puvun kaula-aukosta sisään, häntä ei olisi tarvinnut kahdesti käskeä.

			Mutta arkkiherttua Maximilian seisoi paikoillaan hievahtamatta. Koko hovi odotti, että nuori arkkiherttua hakisi neilikan joka oli kätketty jonnekin herttuatar Marian vaatteisiin. Lopulta kreivi Bertrand jo alkoi hermostua. Eikö Maximilian muistanut, että tämä oli ikivanha burgundilainen tapa ja että hän loukkaisi suuresti Mariaa, ellei hän etsisi neilikkaa.

			Viimein arkkipiispa astui Maximilianin luo ja sanoi, että hovi odotti nuoren arkkiherttuan noudattavan burgundilaista tapaa. Vielä hetken Maximilian epäröi, mutta silloin arkkipiispa neuvoi häntä vain avaamaan rohkeasti Marian korsetin.

			Jäykin askelin, pää ylpeästi pystyssä Maximilian astui Marian eteen. Mutta koko hoviväen hämmästykseksi ei hän tarttunutkaan morsiamensa korsetin nauhoihin, vaan kietoi käsivartensa Marian hartioitten ympäri ja painoi huulensa tämän otsalle.

			»Sinä olet minun neilikkani, jota minä kannan omalla sydämelläni», kreivi Bertrand kuuli Maximilianin sanovan. »Kun haen sinun neilikkasi en välitä että koko hovi on ympärilläni katsomassa.»

			Kreivi Bertrand näki miten Maria kohotti onnesta säteilevät kasvonsa Maximiliania kohti. Kauniimmin Maximilian tuskin olisi voinut ilmaista ihastumistaan Mariaan. Leskiherttuatar Margaretekin hymyili tyytyväisenä aivan kuin olisi kysymys hänen omasta sulhasestaan, ja Marian hovinainen dame Anne nyyhkytti salin nurkassa.

			Sitten Maximilian kumartui, notkisti polvensa Marian edessä ja suuteli kunnioittavasti tämän kättä. Kreivi Bertrandilta ei jäänyt huomaamatta, miten kyynelet kihosivat kopeaksi mainitun leskiherttuattaren silmiin, mutta nuoret hovinaiset ja hoviherrat olivat ilmeisen pettyneitä. He olivat odottaneet kiinnostuneina sitä että arkkiherttua pakotettaisiin avaamaan morsiamensa korsetti ja etsimään neilikka sieltä. Erikoisen jännittävältä oli tämä vanha seremonia alkanut heistä tuntua, kun he olivat huomanneet miten täydellisesti niin Maximilian kuin Mariakin olivat hämmentyneet. Ja nyt oli arkkiherttua pilannut heiltä koko ilon tyytymällä suutelemaan morsiantaan otsalle ja kädelle. Se oli hoviväen mielestä turhaa kainostelua, ja se harmitti.

			4

			Maximilianin ja Marian avioliitto oli päätetty solmittavaksi käytännön syistä, ja heti kun Maximilian oli ehtinyt syödä, hänen oli vetäydyttävä allekirjoittamaan avioliittosopimuksensa. Mikäli toinen aviopuolisoista kuolisi, olisi vain heidän yhteisillä lapsillaan niin Alankomaissa kuin Itavallassa perintöoikeus kruunuun. Mikäli heillä ei olisi lapsia, ei leski saisi myöskään perintöoikeutta.

			Tässä tilaisuudessa Maximilian ojensi myös Marialle 4 000 kultaguldenin arvoisen timantin. Marian silmät loistivat hänen ottaessaan vastaan kallisarvoisen lahjan tulevalta puolisoltaan, mutta Maximilian oli koko ajan kiusallisen tietoinen siitä, että hän oli pystynyt hankkimaan tämän lahjan ainoastaan lainarahoilla.

			Tämän jälkeen seurasi illallinen, jonka aikana leskiherttuatar Margarete oli määrännyt tarjottavaksi parasta mitä Flanderissa oli. Vieraat ihastelivat hienoja ruokalajeja, joita kannettiin pöytään yhtä mittaa, mutta niin Maria kuin Maximiliankin malttoivat tuskin koskea ruokaan. He istuivat vierekkäin pitkän pöydän päässä, ja pöydän alitse oli Maximilian tarttunut Marian käteen. Se oli tietenkin vastoin hovietikettiä, mutta kumpikaan heistä ei välittänyt tuolla hetkellä siitä mitä ihmiset sanoisivat. Sitä paitsi tuskin kukaan huomasikaan sitä.

			Maximilianin oli vaikea irrottaa katsettaan Mariasta. Vaikka hän olikin luvannut ottaa tämän puolisokseen pelastaakseen keisari Fredrikin taloudellisesta ahdingosta, hän ei enää muistanut Burgundin hänelle lupaamaa rahallista apua. Hän näki vain Marian, joka istui hänen vieressään suuret siniset silmät loistaen. Kohdatessaan hänen katseensa Maria punastui ja painoi hämmennyksissään päänsä alas.

			Kreivi Bertrand von Fürstenberg tarkasteli pöydän toisessa päässä istuessaan koko ajan silmä kovana Maximilianin ilmeitä. Jos arkkiherttua olikin muistellut Rosina von Kraigia ratsastaessaan Flanderiin, oli kauniin Rosinan kuva nyt varmasti häipynyt hänen mielestään. Maximilian oli rakastunut, sen saattoi jokainen huomata, ja tämä havainto ilahdutti suuresti kreivi Bertrandia. Jos arkkiherttuan kerran oli solmittava avioliitto, oli toki paljon parempi että hän oli rakastunut puolisoonsa sen sijaan että hän koko ajan tuntisi avioliittonsa raskaaksi taakaksi.

			Pieni herttuatar Maria oli todella viehättävä, se kreivi Bertrandin tottuneen silmänkin oli myönnettävä. Tosin ei hettuattarella ollut kapeita klassisia piirteitä, vaan hänen kasvonsa olivat pikemminkin pyöreät. Marian vartalo ei myöskään ollut pitkä ja hoikka, vaan naisellisen pehmeä, mutta sekin tuntui kreivi Bertrandin mielestä sopivan tälle. Parasta hänen mielestään oli se, että arkkiherttua näytti niin ihastuneelta puolisoonsa.

			Keskustella eivät Maria ja Maximilian tietenkään voineet, sillä kumpikaan heistä ei puhunut toisen kieltä. Joskus arkkiherttua kumartui kuiskaamaan jotain Marialle, ja kreivi Bertrand näki miten tämä punastui heleästi ja tämän silmät alkoivat loistaa entistäkin kirkkaammin. Luultavasti sekä Maria että Maximilian turvautuivat latinaan, jota kreivi Bertrand muisti kuulleensa pienen herttuattarenkin osaavan.

			»Ovatko kaikki itävaltalaiset aatelisherrat yhtä komeita?» kysyi äkkiä kreivi Bertrandin vieressä istuva herttuatar Marian hovinainen Katarine Vels.

			»Me olemme kaikki yhtä komeita, ja sitä paitsi» – kreivi Bertrand kumartui nuoren hovinaisen puoleen – »sitä paitsi me olemme kaikki yhtä hyviä rakastajia.»

			Hovinaisen silmät välähtivät, sitten hän purskahti iloiseen nauruun. Kreivi Bertrand katseli kiinnostuneena nuorta naista ja Burgundin hovi alkoi miellyttää häntä yhä enemmän. Täällä oli kauniita naisia, eivätkä herttuatar Marian hovinaiset näyttäneet olevan yhtä tarkkoja muodoista ja hovietiketistä kuin Itävallassa. Tämäkin katseli Bertrandia kauniilla kasvoillaan niin houkutteleva hymy, että Bertrand tunsi miten hänen verensä alkoi kuumeta.

			»Ja mistä herra kreivi voi tietää että itävaltalaiset ovat parempia rakastajia kuin burgundilaiset?» Katarine Vels kysyi ilmeisen huvittuneena.

			Kreivi Bertrand kumartui kauniin pöytänaapurinsa puoleen.

			»Sen ovat naiset kertoneet minulle», hän kuiskasi. »Me olemme kuulemma tulisempia kuin miehet täällä Flanderissa.»

			Bertrand nautti odottaessaan mitä Katarine Vels vastaisi hänelle. Mikäli nuori nainen suuttuisi, ei hänestä ajan pitkään olisi kuitenkaan ollut iloa Bertrandille, ja mikäli vastaus taasen miellyttäisi naista, se todistaisi että tämä itsekin antoi arvoa tulisuudelle.

			Katarinen vihreät silmät suurenivat ja hän työnsi hämmentyneellä liikkeellä olkapäältään punaisen kiharan, joka oli irronnut hänen kampauksestaan. Sitten hän purskahti iloiseen nauruun.

			»Kylläpäs te, herra kreivi, olette huvittava», hän sanoi pyyhkiessään naurunkyyneliä silmistään. »Mikäli arkkiherttua Maximilian on yhtä hauska mies, meillä on varmaan edessämme hilpeät ajat täällä hovissa.»

			Bertrand vilkaisi Maximilianiin ja ajatteli mielessään ettei arkkiherttualla varmaankaan olisi lähiaikoina aikaa hovilleen.

			Hän katseli tyytyväisenä ympärilleen. Burgundin hovi miellytti häntä ja hän oli varma että hän viihtyisi täällä. Rikas ja mahtava Burgundi ainakin oli, sen saattoi nähdä kaikesta. Vieläpä juhla-ateriakin, jonka yksinkertaisuutta leskiherttuatar Margarete oli pyydellyt anteeksi vedoten siihen, että hovilla oli parhaillaan suruaika Kaarle Rohkean kaaduttua, oli ylittänyt kaiken mitä Bertrand oli osannut odottaa. Ikävä täällä ei myöskään tulisi, siitä pitäisivät huolen hilpeät hovinaiset, joiden nauru näytti olevan herkässä ja käytös varsin vapaata.

			»Mutta hyvä kreivi», Katarine Vels sanoi samalla kun ilkikurinen hymy levisi hänen kasvoilleen, »kerrotaanhan etteivät itävaltalaiset aatelisherrat osaa suudella sen enempää kuin rakastaakaan.»

			»Emme me osaakaan», Bertrand kuiskasi kiireesti Katarinelle. »Mutta ainakin minä toivon että minua opetetaan suutelemaan täällä, ja olisin hyvin onnellinen jos saisin teidät oppimestarikseni.»

			Katarinen vihreät silmät kapenivat ja hän naurahti matalasti.

			»Kylläpä te olette sanavalmis, hyvä kreivi», hän sanoi. »Kuinka te voitte olla varma että minä en ole naimisissa ja että te ette noiden sanojen takia joudu kaksintaisteluun?»

			»Minuakin ihmetyttää ettette te, vaikka olette noin kaunis, ole vielä naimisissa», kreivi Bertrand sanoi katsellen seuralaistaan. »Mutta jos teillä olisi aviomies, te ette tietenkään haluaisi saattaa minua kaksintaisteluun yrittämällä hurmata minua kaiken aikaa. Omasta puolestani olisin kyllä valmis vaikka kaksintaisteluun, mutta olisihan ikävää jos joutuisin jo ensi päivänä hoviin saavuttuani lävistämään teidän hertuattarenne hovinaisen aviomiehen.»

			»Olettepa te varma itsestänne», hovinainen jatkoi ilmeisen ihastuneena.

			»Naiset ihailevat aina varmuutta miehessä», Bertrand vastasi nopeasti.

			Juhlat Ten Wallen linnassa kestivät kello kahteen asti. Silloin antoi leskiherttuatar Margarete merkin, että kaikkien olisi vetäydyttävä levolle. Maximilianin tuntui olevan vaikea irrottautua Marian seurasta, mutta Margarete kehotti tulevaa vävypoikaansa lähtemään kuitenkin hänelle varattuun majapaikkaan, jotta hän ehtisi nukkua edes pari tuntia ennen kuin vihkiäiset alkaisivat. Hoviinhan ei Maximilian tietenkään voinut jäädä yöksi, sillä hyvä tapa kielsi häntä yöpymästä linnassa saman katon alla kuin morsiamensa.

			Maximilian oli tuskin ehtinyt nukahtaa kun hänet herätettiin aamulla. Kello viideltä piti hovin kappelissa olla vihkiäiset. Kreivi Bertrand auttoi Maximiliania pukeman ylleen hopeaisen haarniskan, jota hänen oli määrä kantaa ottaessaan puolisokseen Burgundin perijättären.

			Kohdatessaan kappelissa Marian Maximilian ei pystynyt peittämään ihastustaan. Marialla oli valkoisesta damastista tehty puku ja leveä kultainen vyö, jota koristivat jalokivet. Hartioillaan hänellä oli kärpännahkaviitta ja päässään Burgundin kruunu. Marian vaaleanruskeat hiukset oli kammattu niskaan.

			Maximilianin oli vaikea irrottaa katsettaan Mariasta, niin kaunis tämä oli hänen mielestään. Hän ei kiinnittänyt niinkään huomiota Marian kallisarvoiseen kruunuun tai niihin koruihin joita tämä kantoi kaulallaan kuin Marian säteileviin silmiin. Heidän oli ollut hankala puhua keskenään, sillä latinaksi heidän oli ollut vaikeata ilmaista tunteitaan, mutta heidän kummankin katse tuntui sanovan enemmän kuin mitkään sanat.

			Maximilian ja Maria polvistuivat vihreälle tyynylle, joka oli asetettu alttarin eteen katoksen alle. Sitten Trierin arkkipiispa vihki heidät, rukoili heidän puolestaan ja antoi heille ehtoollisen. Arkkipiispa puraisi itse palan leivästä, jakoi sen sitten kahteen osaan ja antoi toisen palan Marialle ja toisen Maximilianille. Sen jälkeen hän ojensi kummallekin ehtoollismaljan.

			Koko komeiden hääpäivällisten ajan Maria istui hiljaisena paikallaan. Tähän saakka Maximilian oli merkinnyt hänelle vain hänen isänsä määräämää puolisoa, mutta nyt oli arkkiherttua äkkiä muuttunut eläväksi ihmiseksi. Ja kaiken lisäksi sellaiseksi ihmiseksi, jota Maria uskoi voivansa rakastaa ja kunnioittaa koko heidän avioliittonsa ajan. Kun hän vain vilkaisikin Maximilianiin, hänen mielensä täytti suuri onnen tunne. Samalla liittyi kaikkeen kuitenkin jotain pelottavaakin, Maria muisti tahtomattaankin mitä hän oli kuullut kerrottavan aviomiehen oikeuksista vaimoonsa nähden. Varsinkin dame Anne oli kuvannut hänelle miten suuri kärsimys useimmille naisille oli aviovuoteeseen kiipeäminen.

			Mutta dame Anne oli tietysti ollut väärässä, Maria koetti lohduttautua. Ehkä oli olemassa sellaisiakin miehiä, joista dame Anne oli kertonut, mutta Maximilian olisi varmaankin hienotunteinen häntä kohtaan.

			Maria punastui vain ajatellessaankin tätä asiaa. Hän tuli hämilleen muistaessaan, että hän pian jäisi kahden kesken Maximilianin kanssa ja että tällä silloin olisi oikeus ottaa hänet omakseen.

			Aina välillä Maximilian kumartui Marian puoleen ja sanoi tälle latinaksi jotain kaunista. Maria nyökäytti päätään ja koetti hymyillä niin että mies ei vain arvaisi mitä hän ajatteli. Ruoka ei maistunut hänelle lainkaan ja viinilasiinsa hän oli tuskin koskenut.

			Viimein antoi leskiherttuatar Margarete merkin nousta pöydästä, ja koko salissa alkoi iloinen hälinä. Nyt alkaisi nuorison kannalta jännittävin vaihe koko vihkitoimituksessa, nimittäin vastavihityn parin saattaminen aviovuoteeseen.

			Maria puristi käsiään yhteen ja hänen tuli aivan kuuma. Leskiherttuatar Margarete huomasi sen ja ilmoitti kaikkien pettymykseksi, että hoviväki saisi tosin olla läsnä silloin kun arkkipiispa siunaisi aviovuoteen, mutta heitä ei laskettaisi makuuhuoneeseen ennen kuin morsiuspari oli ehtinyt vuoteeseen.

			Dame Anne riisui kallisarvoisen vihkipuvun Marian päältä ja puki hänen ylleen hienon paidan. Dame Annen oli yhtä mittaa niistettävä nenäänsä, sillä hän ei voinut pidättää kyyneleitään vaan itki koko ajan.

			»Älähän nyt», Maria koetti lohduttaa epätoivoisesti nyyhkyttävää dame Annea. »Johan me olemme kokeneet tämän kerran.»

			Dame Anne nyyhki ja huokasi sitten syvään.

			»Se oli vain vertauskuvallista», hän sanoi synkällä äänellä. »Mutta nyt teillä, kultaseni, on edessänne todellinen hääyö, ja minä kyllä tiedän mitä se merkitsee.»

			»Mistä sinä sen voit tietää?» Maria kysyi ja hänen kasvoilleen levisi ilkikurinen hymy. »Sinähän olet aina vakuuttanut välttäneesi miehiä kuin ruttoa.»

			Dame Anne pyyhki silmiään ennen kun vastasi.

			»Mutta minä olen valmistanut monia morsiamia tällä lailla hääyötä varten ja toivoisin että teillä voisi olla myös ensi yönä miekka turvananne niin kuin viimeksikin.»

			»Dame Anne, sinun ei pitäisi puhua niin paljon turhuuksia», kuului ovelta leskiherttuatar Margareten ääni. »Avioliitto on kuitenkin tärkeä askel jokaisen naisen elämässä, ja niin kuin hyvin tiedät on herttua Kaarle itse toivonut tätä avioliittoa.»

			Dame Anne niiasi syvään uskaltamatta enää sanoa mitään. Silloin kun leskiherttuatar Margarete puhui tuolla äänellä oli parempi olla väittämättä vastaan.

			Margarete nosti omakätisesti peittoa ja Maria ryömi sen alle. Mutta nyt alkoi Mariaa oikein tosiaan pelottaa ja hän tunsi miten hänen sormensa olivat jääkylmät.

			»Äiti, onko se niin kauheata kuin kerrotaan?» hän kysyi ja katsoi leskiherttuattareen silmät pyöreinä pelosta.

			Margarete silitti hiljaa kädellään Marian poskea, mitä Maria ei muistanut hänen enää aikoihin tehneen. Joskus, kun hän oli lapsena loukannut itsensä, oli kopea Margarete saattanut osoittaa hänelle tällä tavalla äidillisyyttään lohduttaakseen häntä, mutta siitä oli kulunut jo vuosia.

			»Jos sinä rakastat Maximiliania, saat kokea että voit hänen kanssaan saavuttaa suurimman mahdollisen onnen», leskiherttuatar Margarete sanoi niin hellällä äänellä että Maria hämmästyi. »Ja mikäli minä olen oikein ymmärtänyt, sinä rakastat häntä niin kun hänkin sinua.»

			Maria painoi päänsä tyynyyn ja piti hetken äitipuolensa kättä omassaan. Noin se tietysti oli, noin, niin kuin äiti sen oli selittänyt, sillä äitihän ymmärsi toki nämä asiat paremmin kuin dame Anne.

			Kun Maximilian saapui makuuhuoneeseen ja kiipesi heidän yhteiseen leveään aviovuoteeseensa, Maria tunsi miten hän karahti tulipunaiseksi kasvoiltaan. Tuskin oli Maximilian ehtinyt peiton alle kun koko hovi työntyi huutaen ja nauraen makuuhuoneeseen. Leskiherttuatar Margarete seisoi vuoteen vieressä, ja hänen näkemisensä vaimensi uskaliaimmat huutajista niin että nämä eivät tehneet omia huomautuksiaan.

			Kun arkkipiispa oli siunannut aviovuoteen antoi Margarete hoviväelle merkin poistua häähuoneesta. Hovilaiset vilkaisivat pettyneinä toisiinsa, mutta kukaan ei uskaltanut vastustaa leskiherttuatarta.

			Jäätyään kahden kesken Maximilianin kanssa Maria makasi hievahtamatta vuoteessaan katsellen makuuhuoneen katossa olevia kuvioita. Paksut kynttilät molemmin puolin vuodetta tekivät valaistuksesta aavemaisen, ja lepattavat liekit saivat varjot seinillä hyppelemään aivan kuin ne olisivat eläviä olentoja. Maria vapisi niin että hän pelkäsi Maximilianinkin huomaavan sen, ja sitä hän ei tahtonut. Kunpa hän edes olisi kuunnellut tarkemmin mitä hovinaiset olivat kertoneet hääyöstä, mutta sellaiset asiat eivät koskaan olleet kiinnostaneet häntä. Hänestä oli aina ollut paljon hauskempaa ratsastaa ulkona vapaassa luonnossa kuin istua takan ääressä juoruamassa hovinaisten kanssa. Mutta nyt kokeneempien hovinaisten puheista olisi tietenkin ollut hänelle hyötyä.

			Maximilian kohottautui kyynärpäittensä varaan ja katseli Mariaa. Sitten hän painoi poskensa Marian poskea vasten. Maria värähti kosketuksesta ja vetäytyi vaistomaisesti peitteen alla kauemmaksi.

			Maximilian hämmästyi ensin hiukan, mutta sitten hänen mielensä valtasi halu suojella Mariaa. Maria kenties pelkäsi häntä ja sitä mitä heillä nyt oli edessään. Maria ei ollut samanlainen kuin Rosina von Kraig, joka oli ilomielin kietonut kätensä Maximilianin kaulaan ja rakastanut häntä onnesta ja riemusta vavisten.

			»Maria, ethän sinä pelkää minua?» Maximilian kysyi vaivalloisesti latinaksi.

			Maria puisti päätään, mutta ei katsonutkaan Maximilianiin.

			»Maria, minä en tahdo tehdä sinulle pahaa», Maximilian jatkoi ja silitti kädellään Marian poskea. »Ymmärrätkö sinä, minä en tahdo pelottaa sinua.»

			Hän kietoi peiton alla kätensä Marian ympärille ja puristi tämän rintaansa vasten. Hän huomasi miten Marian koko ruumis vapisi, ja se sai hänet rakastamaan Mariaa entistäkin enemmän. Maria, hänen oma vaimonsa, pelkäsi häntä, sitä hän ei ollut osannut odottaakaan.

			Maximilian alkoi puhua Marialle rauhoittavasti kuin pienelle lapselle. Hän kertoi tälle lyhyin latinankielisin lausein kuinka paljon hän rakasti Mariaa ja vakuutti ettei hän tahtoisi tehdä tälle mitään pahaa. Hän tunsi miten tuli poltti hänen koko ruumistaan, mutta hänen oli nyt pystyttävä hillitsemän itsensä. Hän suuteli hellästi Marian silmiä, poskia ja kaulaa. Kärsivällisesti hän odotti kunnes tunsi Marian pelon haihtuvan ja näki tämän uskaltavan katsoa häntä silmiin.

			»Ethän sinä enää pelkää minua?» Maximilian kuiskasi.

			Maria puisti päätään ja hurja ilo valtasi Maximilianin mielen.

			»Minä en tee sinulle mitään ellet sinä itse halua», hän sanoi.

			Maria näytti vielä hetken epäröivän, mutta kietoi sitten kätensä Maximilianin kaulaan ja veti tämän lujasti itseään vasten.

			5

			Kun János oli ehtinyt käsikirjoituksensa lukemisessa näin pitkälle, hän katsoi minuun aivan kuin odottaisi hyväksymistä ja kiitosta. Istuin häntä vastapäätä ja puristin käsiäni nyrkkiin tietämättä oikein mitä minun pitäisi sanoa. Koko ajan Jánoksen lukiessa Mariasta oli minusta tuntunut että János rakasti itse asiassa Mariaa eikä minua. Olisin ollut valmis luopumaan paljosta elämässä, jos olisin voinut tuntea että János rakasti minua samalla tavalla kuin vuosisatoja sitten elänyttä Maria Burgundilaista.

			Mutta Jánoksen suhtautumisessa meihin molempiin oli suuri ero. Maria oli hänen unelmiensa nainen, nainen josta hän halusi kirjoittaa kirjan ja jota ajatellen hän vietti päivänsä. Hänen suhteensa minuun oli taasen paljon arkipäiväisempi, sillä olihan selvää etten minä ollut mitään Burgundin Mariaan verrattuna.

			Tuolloin, kuvattuaan Marian ja Maximilianin hääyön, János pysähtyi ensimmäisen kerran meidän avioliittomme aikana katselemaan Maria Burgundilaisen muotokuvaa ja puhumaan sille aivan kuin se olisi elävä ihminen.

			Sydämeeni koski ja minun teki mieli pyytää Jánosta puhumaan minulle, mutta en saanut sanotuksi sitä. En halunnut myöntää Jánokselle, että olin mustasukkainen hänen rakkaudestaan Maria Burgundilaista kohtaan, joka täytti hänen ajatuksensa kaiken päivää ja josta hän saattoi nähdä unta öisin. Maria Burgundilainenhan oli hänen suuren romaaninsa päähenkilö ja Marian avulla hän saavuttaisi elämässään sen mihin hän oli niin kauan pyrkinyt. Kun romaani Maria Burgundilaisesta olisi julkaistu Amerikassa olisi Jánoksella tilaisuus kirjoittaa uusia romaaneja. Juuri tätä työtä hän oli aina toivonut voivansa tehdä.

			Mutta en kuitenkaan voinut mitään sille, että näinä aikoina aloin vihata Burgundin kaunista Mariaa. Kun János kirjoitti Mariasta ja Maximilianista, olin aina näkevinäni Maximilianin paikalla Jánoksen, joka rakasti ja hyväili toista naista.

			Joskus suuntasin jokapäiväisen kävelyretkeni Hofkircheen ja seisoin siellä Maria Burgundilaisen suuren pronssipatsaan edessä. Koetin ajatella, että Maria Burgundilaisesta ei ollut jäljellä mitään muuta kuin tämä patsas ja taulu meidän kodissamme, kun taas minä olin elävä ihminen, mutta se ei auttanut.

			Tuijottaessani Maria Burgundilaisen patsasta yritin turhaan ymmärtää mitä János näki tässä naisessa. Pahinta eivät minun mielestäni kuitenkaan olleet ne vähäiset muistomerkit, mitä Maria Burgundilaisesta oli Innsbruckissa jäljellä, vaan se kuva, jonka János oli mielessään luonut Mariasta. Maria hallitsi Jánoksen koko elämää.

			Lopulta päätin olla ajattelematta Maria Burgundilaista. Kun János olisi saanut kirjansa valmiiksi, kuuluisi Maria hänen elämässään menneisyyteen samalla tavalla kuin kuka tahansa historian hahmoista. Tämä olisi tehnyt tehtävänsä eikä enää pystyisi häiritsemään minun rauhaani.

			Mutta kaikista hyvistä päätöksistäni huolimatta kärsin Marian läheisyydestä koko ajan. Kun makasin yöllä vuoteessa pää Jánoksen käsivarrella ja kuuntelin kuinka János kertoi minulle kirjastaan, minulla oli aina se tunne etten ollutkaan kahden kesken Jánoksen kanssa, vaan Maria Burgundilainen oli kolmantena meidän leveässä aviovuoteessamme.

